text:
ABŞ-nyň Döwlet Sekretary Hillari Klinton bilen Türkmenistanyň prezidenti Gurbanguly Berdimuhamedowyň arasynda 21-nji sentýbarda Nýu Ýork şäherinde duşuşyk boldy.
Duşuşykda taraplar Owganystan boýunça hyzmatdaşlygy, energiýa meselelerini, amerikan biznesiniň Türkmenistanda işlemegini we bilim bilen bagly Türkmenistandaky ýagdaýlara degişli temalary maslahat etdiler. Bu barada ABŞ-nyň Döwlet Departamentiniň resmi internet saýtynda habar berildi.
Türkmen Döwlet Habarlar gullugynyň maglumatyna görä, gepleşiklerde Hillari Klinton amerikan tarapynyň Türkmenistan bilen has ýokary derejede hyzmatdaşlyk etmäge taýýardygyny bildirip, munuň üçin Aşgbatda we Waşingtonda dowamly konsultasiýalary geçirmegi teklip etdi. Maslahat ediljek temalaryň arasynda syýasat, energetika we bilim ugurlary agzaldy.
Türkmenistan bolsa öz tarapyndan amerikan kompaniýalary bilen Hazar deňzinde nebit önümçiligi we nebiti gaýtadan işlemek boýunça aktiw hyzmatdaşlyk etmäge taýýardygyny bildiripdir. Gepleşikleriň netijesinde taraplar amerikanyň biznes gatlaklary bilen işewür gatnaşyklaryň iki ýurduň bähbitleriniň ýakynlaşmagyna hyzmat etjegine ynam bildirdiler diýip, TDH gullugy belledi.
Adam hukuklary
Adam hukuklaryna gezek gelende, bu meseläniň Nýu Ýorkda bolan türkmen-amerikan gepleşiklerinde maslahat edilip-edilmänligi barada resmi maglumatlarda aýdylmady. Emma Döwlet Departamentiniň resmi internet saýtynyň gepleşikler barada ýaýradan maglumatyna görä, ynsan hukuklary Döwlet sekretarynyň Günorta we Merkezi Aziýa boýunça kömekçisi Robert Bleýkiň çykyşynda agzalypdyr.
“Iki taraplaýyn gepleşiklerde adam hukuklary gozgaldymy?” diýen soraga R.Bleýk, gepleşikleriň wagty çäkli bolansoň, diňe iň möhüm meseleleriň geňeşilendigini aýdyp, “Türkmenistanda ynsan hukuklarynyň ýagdaýy Merkezi Aziýanyň beýleki ýurtlary bilen deňäniňde, uly mesele däl” diýip, jogap beripdir.
Beýanat nämäni aňladýar?
“Türkmen Inisiatiwasy” guramasynyň müdiri Farid Tuhbatullin şeýle pikirde: “Döwlet Departamentiniň wekiliniň şeýle diýmegi örän gynandyrýar. Biz ABŞ-nyň Döwlet Departamentinde we beýleki diplomatlar bilen birçnäçe duşuşyklary geçirdik. Amerikan resmileri Türkmenistanda ynsan hukuklary bilen bagly agyr ýagdaýa göz ýetirýändiklerini we ýagdaýyň gowulanmagyna mümkin boldugyndan täsir ýetirmäge synanyşjakdyklaryny bize aýdypdylar. Ýöne häzirki wagtda syýasata ýa ykdysadyýete degişli meseleler adam hukuklaryndan öňe düşýäne meňzeýär”.
ABŞ-nyň Aşgabatdaky ilçihanasynyň jemgyýetçilik gatnaşyklary boýunça wekili William Stephens ABŞ-nyň syýasatynda adam hukuklarynyň roly barada “Azat Ýewropa we Azatlyk Radiosyna şeýle diýdi: “Biz adam hukuklaryna ünsi gönükdirýäris. Ynsan hukuklary bilen bagly hasabat ýöredip, aýratyn alada döredýän meselelere ýörite üns berýäris. Bu islendik ýurda degişli. Aragatnaşyklaryň ýeterlik däl bolmagy mümkin. Ýöne Türkmenistanda ynsan hukuklaryna biziň üns bermeýänligimiz bilen ylalaşyp biljek däl”.
“Beýik özgerişlikler”
Halkara guramalarynyň hasabatlarynda Türkemenistan ynsan hukuklary we graždan azatlyklary boýunça iň erbet ýagdaýly ýurtlaryň hatarynda agzalyp gelinýär. Öz nobatynda Türkmenistanyň häkimiýetleri ýurduň “beýik özgerişlikler” prosesini başdan geçirýänligini aýdýarlar. Ýurtda içerki we daşary syýasata, sosial pudaga degişli käbir özgerişlikleriň duýulýanlygyny synçylar belleýärler.
Emma özgerişlikleriň ynsan hukuklary meselesine degmeýänligini Farid Tuhbatullin belledi: “Soňky bir ýarym ýylyň dowamynda adam hukuklaryna degişli üýtgeşiklik ýok diýse bolar. Nyýazow döwri bilen deňeşdirilende öňe tarap käbir ädimler ädilip başlandy, emma olar dowam etdirilmedi. Häzir ýurtda Nyýazow režimine mahsus şahsyýet kulty güýçlenýär. Ynsan hukuklary ugurynda bolsa häkimiýetler, göze iler ýaly dowamly özgerişleri amala aşyrmaýarlar” diýip, “Türkmen Inisiatiwasy” guramasynyň müdiri aýtdy.
Ynsan hukuklaryny goraýjylar türkmen raýatlarynyň hereket azatlygynyň çäklendirilmegi, söz we pikir azatlygyna ýol berilmeýanligi, syýasy tussaglaryň ykbalynyň gizlinlikde saklanmagy we milli azlyklaryň hak-hukuklarynyň çäklendirilmegi bilen bagly problemalaryň Türkmenistanda agyrlygyna galýanlgyny aýdýarlar.


c: text/html

text:
Bu mejlisde Berdimuhamedow ýurduň deňiz serhedini ygtybarly goramak we onuň howpsuzlygyny üpjün etmek, şeýle hem Türkmenistanyň Ýaragly güýçleri üçin zerur hünärmenleri taýýarlamak maksady bilen Türkmenistanyň Goranmak ministrliginiň Harby-deňiz institutyny döretmek hakyndaky karara gol çekdi.
Döwlet howpsuzlyk geňeşiniň mejlisiniň barşynda Berdimuhamedow Türkmenistanyň Goranmak ministri Ý.Berdiýewe Harby-deňiz institutynyň täze binasynyň taslamasyny taýýarlamak we guruljak ýerini kesgitlemek boýunça zerur işleri geçirmegi tabşyrdy.
Ýurduň prezidenti täze döredilen instituta, şonuň ýaly-da harby we hukuk goraýjy edaralara degişli bolan beýleki ýokary okuw mekdeplerine ýaşlary okuwa kabul etmekde eýerilmeli ýörelgeler barada aýdyp, degişli ýolbaşçylara anyk tabşyryklary berdi.
Mundan başga-da Berdimuhamedow Türkmenistanyň Ýaragly güýçleriniň aýratyn deňiz pyýada brigadasyna «Deňizhan» adyny dakmak hakyndaky karara gol çekdi.
Döwlet migrasiýa gullugynyň başlygy S.Ballyýew Döwlet howpsuzlyk geňeşiniň mejlisinde eden çykyşynda soňky ýyllarda Türkmenistana gelýän daşary ýurtly myhmanlaryň sanynyň artýandygyny aýtdy we bu ugurda öz gullugynyň degişli işleri ýokary derejede alyp barýandygyny habar berdi.
Şeýle hem Türkmenistanyň prezidentiniň Karary bilen polkownik Gurbanguly Täçdurdyýewiç Gurbangulyýew wezipe borçlaryny talaba laýyk ýerine ýetirmän, ýolbaşçylyk edýän gulluklarynyň işinde ýol beren kemçilikleri üçin Türkmenistanyň Ýaragly güýçleriniň harby-howa güýçleriniň we howa hüjüminden goranyş goşunlarynyň serkerdebaşysy wezipesinden boşadyldy.Öňden gelýän plan
Geçen ýyl Türkmenistan gysga wagtyň içinde Hazar deňzinde Goranmak ministrliginiň we Türkmen Döwlet serhet gullugynyň harby-deňiz bazasyny gurmagy planlaşdyrýandygyny yglan edipdi.
2009-njy ýylyň 30-njy awgustynda bolup geçen Türkmenistanyň Döwlet howpsuzlyk geňeşinde ýurduň prezidenti Gurbanguly Berdimuhamedow planlaşdyrylýan harby-deňiz bazasynda ýaragly güýçleriň hemişelik esasda ýerleşdiriljekdigini we raketa sistemasyna eýe bolan iki sany harby gäminiň hem satyn alynjakdygyny mälim edipdi.
Şol duşuşykda şeýle howpsuzlyk we harby çäreleriň ýola goýulmagyna sebäp edip, sebitde ekstremistik, kontrabanda we terror hereketleriniň köpelýändigi we şeýle howplara garşy sebitdäki beýleki döwleteriň hem öz harby býudjetlerini artdyrýandyklary görkezilipdi.Ýerli habarçynyň maglumatlary esasynda taýýarlandy.

robotstxt: allowed

filter: keep


text:
Siriýada parlament saýlawlarynda ses berişlik başlandy.
Assadyň režimine garşy 2011-nji ýylyň mart aýynda başlanan gozgalaňlara jogap edip, prezident Başar al-Assadyň hökümeti 50 ýyldan gowrak wagtdan soň ýurduň ilkinji köppartiýaly saýlawlaryny yglan etdi. Bu Assadyň hökümetiniň syýasy reformalary geçirmäge ylalaşygynyň bir bölegidir.
Saýlawlaryň öň ýanynda dokuz sany syýasy partiýa döredildi, olaryň ýedisi öz kandidatlaryny hödürlediler.
Siriýanyň döwlet habar serişdeleriniň berýän maglumatlaryna görä, parlamentde 250 orny eýelemek üçin 7,195 kandidat bäsleşýär.
Oppozisiýa bu saýlawlary “aldaw” diýip atlandyrdy.
BMG-niň hasabatyna görä, Siriýada 14 aý bäri dowam edýän gozgalaňlarda 9 müňden gowrak adam öldürilipdir. Olaryň aglabasynyň parahat ilatdandygy aýdylýar.


text:
7-nji aprelde amala aşyrylan protestlerden soň prezident Kurmanbek Bakyýewiň Bişkegi terk etmegine we öňki daşary işler ministri Roza Otunbaýewanyň ýolbaşçylygynda wagtlaýyn hökümetiň döredilmegine garamazdan, Gyrgyzystanda häzirlikçe nämälimlik dowam edýär.
Bu dartgynlylyk nähili netije bilen tamamlanar? Bu barada anyk bir zat aýtmak kyn, şeýle-de ençeme partiýadan ybarat wagtlaýyn hökümetiň liderleriniň arasynda näderejede agzybirlik bar diýlen mesele hem sorag bolup durýar.
Şol koalisiýa girýän toparlardan biri hem Gyrgyzystanyň “Ata-Meken” partiýasydyr. Şol ýagdaýlar bilen gyzyklanyp, Azatlyk Radiosy ýakynda “Ata-Mekeniň” başlygynyň orunbasary Röwşen Jeenbekow bilen ýörite söhbetdeş boldy.
Azatlyk Radiosy: Gyrgyzystanda şeýle wakanyň emele gelmegine näme sebäp boldy?
Röwşen Jeenbekow: Munuň iki, belki-de, üç sebäbiniň bardygyny aýdyp bolar. Ilki bilen biz 2005-nji ýylda Bakyýewiň hökümet başyna geçmegine ýardam edip, ony ýurda baştutan edip saýladyk. Ony goldanlaryň arasynda menem bardym. Ol korrupsiýa, garyndaşparazlyga garşy göreşip, ýurtda demokratik düzgüniň ornaşdyryljakdygyny aýdypdy. Şonuň üçin onuň hökümet başyna gelmegine ýardam etdik.
Emma diňe bir ýylyň dowamynda ol beren ähli wadalaryny ýadyndan çykardy. Ol biziň ýurdumyzyň ýüzüni ýalňyş tarapa ugrukdyrdy. Ol awtoritar we jenaýatçy bir režim döretdi. Bakyýew garyndaşparazlyga ýüz urup, ýurduň dolandyryş sistemasyny üýtgetdi.
Akaýewiň döwründe ýurtda belli bir derejede demokratiýa bardy. Emma Bakyýew häkimiýet başyna gelenden soň, demokratiýadan awtokratik düzgüne geçilip, ýurtda jenaýatçy bir režim döredildi.
Azatlyk Radiosy: Gyrgyzystanda häzir ýagdaý nähili, ýurt nähili dolandyrylýar?
Röwşen Jeenbekow: Syýasy ýagdaýlar häzirki döwürde belli bir derejede durnuklaşdy, ilat köşeşdi. Emma şol dartgynlylykda ençeme binalar we guramalar weýran edildi. Onuňam sebäbi Bakyýew ähli liderleri türmä basdy we protestçilere ýolbaşçylyk etjek adam galmandy, onsoň olar islän zadyny etdiler. Olar maşynlara zyýan ýetirdiler, ulaglary oda ýakdylar, binalara zeper ýetirdiler.
Emma häzirki hökümetiň iň uly problemasy sosial we ykdysady meselelerdir. Bu problema biziň ýurdumyzyň býujetine degişli meseledir. Häzirki döwürde Gyrgyzystanyň býujet ýetmezçiligi 50%-e barabardyr.
Mysal hökmünde aýtsak, eger Gyrgyzystanyň býujetiniň möçberi bir milliard bolsa, onuň 500 milliony býujet ýetmezçiligine harç edilýär we häzirki döwürde esasy problema muňa çözgüt tapmakdan ybaratdyr.
Ikinji mesele bolsa, biz henizem Gyrgyzystanyň prezidenti Bakyýewe garşy göreşýäris. Ol paýtagty terk etdi, emma öz dogduk mekany bolan Jalalabada baryp, şol ýerde bikanun ýaragly topar döretmäge synanyşýar.
Biziň hökümetimiz Gyrgyzystanyň prezidentiniň saýlap alan bu ýolunyň ýalňyşdygyny aýtdy we onuň Bişkege gelip, şol ýerde bolan heläkçilikler baradaky soraglara jogap bermegini talap etdi.
Sebäbi şol protestlerde howpsuzlyk güýçleri tarapyndan edilen hüjümlerde azyndan 78 adam heläk boldy. 1500 töweregi adam hem ýaralandy we Bakyýew munuň jogapkärçiligini boýun almaly.
Azatlyk Radiosy: Siziň pikiriňizçe, Roza Otunbaýewanyň ýolbaşçylygyndaky bu hökümetiň durnukly bir administrasiýa boljakdygyny aýdyp bolarmy? Täze lideri saýlamakda ylalaşmazlyklaryň ýüze çykmagy mümkinmi?
Röwşen Jeenebkow: Elbetde, menem şol hökümetiň bir agzasy. Men täze hökümetimiziň sosial we ykdysady problemalary birki aýyň dowamynda çözüp bilse, ýagdaý durnuklylaşar diýip, pikir edýärin we şeýle bolan halatynda bu hökümetiň hasam uzaga çekmegi mümkin.
Eger biz şol sosial we ykdysady problemalary çözmegi başarmasak, eger biz Bakyýewiň awtoritar režiminiň bu wakalaryň aňyrsynda eli bolan işgärlerini jezalandyrmagy başarmasak, onda bu uly sorag döreder.
Azatlyk Radiosy: Haçanda ýurtda saýlawlar yglan edilende, sen haýsydyr bir ýokary derejeli wezipä dalaş etmegi planlaşdyrýarmyň?
Röwşen Jeenbekow: Hawa, meniň pikirimçe, alty aýyň ýa-da bir ýylyň dowamynda biz erkin ses berişlik geçirip bolayjak ýagdaýy döredip, Gyrgyzystanda parlament saýlawlaryny amala aşyrarys. Biz öz syýasy režimimizi düýpden üýtgederis. Biz Gyrgyzystanda parlament hökümetini gurarys. Meniň pikirimçe, “Ata-Meken” partiýasy tarapyndan bu prosese gatnaşjak liderlerden biri hem men bolaryn.
Biz täze hökümeti gurmak üçin tagalla ederis. Emma, meniň pikirimçe, häzirki döwürde, ýagny saýlawlar yglan edilýänçä, men wagtlaýyn hökümet bilen işleşmegi dowam etdirerin.
Azatlyk Radiosy: Siziň pikiriňizçe, Bakyýewiň sýyasy ýa harby güýjüni jemläp, gaýtadan häkimiýet başyna geçmek mümkinçiligi barmy?
Röwşen Jeenbekow: Onuň öz tarapdarlaryndan ybarat ullakan ýaragly topar döredip biljekdigine meniň o diýen ynamym ýok. Emma onuň puly bar. Biziň çaklamamyza görä, ol ýurduň 500 million bilen 1 milliard dollar aralygyndaky serişdesini öz hasabyna geçiren bolmaly.
Häzirki döwürde ol öz garyndaşlaryny hem bu herekete goşmaga synanyşyp, olara pul berýär. Emma Bakyýewiň hiç hili ideologiýasi ýok. Şonuň üçin men onuň Gyrgyzystanyň günortasynda ullakan harby topar döredip biljekdigini çak etmeýärin. Emma welin, onuň belli bir derejede problema döretmegi başarmagy mümkin.
Azatlyk Radiosy: Siziň pikiriňizçe, ýurduň günortasynda ýerleşýän harbylardan başga Gyrgyzystanyň beýleki regionlarynda ýerleşýän esgerler oppozisiýany goldaýarmy?
Röwşen Jeenbekow: Hawa, elbetde, esasy oppozision liderlerden biri General Ysmaýyl Ysakow ýaňy-ýakynda türmeden boşadyldy we ol ähli harby guramalary öz kontrollygyna aldy. Sebäbi ol harbylaryň arasynda uly abyraýya eýe bolan bir ýolbaşçy. Ol häzirki döwürde Gyrgyzystanyň wagtlaýyn goranmak ministri wezipesini berjaý edýär. Ysakow ýakynda harby güýçleriň ählisiniň agzalarynyň oppozisiýanyň kontrolyndadygyny tassyklap, beýanat ýaýratdy.
Azatlyk Radiosy: ABŞ-nyň Manasdaky harby bazasy barada siz nähili pikirde? Bu baza işini dowam etdirermi, ýogsa-da ýapylmagy mümkinmi?
Röwşen Jeenbekow: Biziň wagtlaýyn hökümetimiziň premýer-ministri Roza Otunbaýewa bu barada bireýýäm beýanat ýaýradyp, ABŞ-nyň harby bazasynyň Owganystan boýunça bu ýurtda iş alyp barmagyny dowam etdirmegine rugsat ediljekdigini aýtdy. Meniň pikirime görä, biziň hökümetimiz geljekde hem bu beýanatda aýdylan pikiriň arkasynda tapylar.
Azatlyk Radiosy: Häzirki problemalaryň hötdesinden gelnensoň, siz Gyrgyzystanyň ykdysady hem harby taýdan Orsýete ýakynlaşjakdygyny pikir edýärsiňizmi?
Röwşen Jeenbekow: Meniň pikirimçe, hawa. Sebäbi Orsýet häzirki döwürde Gyrgyzystanyň syýasy prosesine gaty içgin we aktiw aralaşyp başlady. Meniň pikirime görä, Gyrgyzystan öz daşary syýasatyny belli bir dereje-de Orsýete ýakynlaşdyrar.
Emma men öňki ministr we parlamentiň öňki agzasy hökmünde, Gyrgyzystan ähli günbatar ýurtlary bilen hem hyzmatdaşlykda bolmaly pikir edýärin. Sebäbi biz günbatar ýurtlarynyň, şol sanda Amerikanyň kömegine mätäç. Diýmek, biz olaryň ählisi bilen gowy gatnaşykda bolmaly.


text:
Türkmenistanyň prezidenti Gurbanguly Berdimuhamedow 16-njy awgustda paýtagt Aşgabadyň günorta-günbatarynda gurulýan täze telewizion diňiň gurluşygynyň barşy bilen tanyşdy.
Aşgabadyň we şäher eteginiň islendik ýerinden görünýän täze inženerçilik-tehnika binasynyň beýikligi 211 metr bolup, ol Türkiýäniň “Polimeks” kampaniýasy tarapyndan gurulýar.
Telewizion diňiň içerki binalarynyň meýdanynyň 60 müň kwadrat metrden hem köpdügi we ol ýerde tele-žurnalistleriň işlemegi üçin ähli şertleriň döredilendigi, iň täze enjamlar bilen abzallaşdyrylan iş otaglarynyň we studiýalaryň bardygy aýdylýar.
TDH-niň ýazmagyna görä, bu proýektiň durmuşa geçirilmegi ýurduň telekommunikasiýa pudagynyň häzirki zamanyň talaplary esasynda mundan beýläk hem kämilleşdirilmegi, milli radio-telewideniýäniň ösüşi üçin ädilen nobatdaky netijeli ädim bolar.
Berdimuhamedow täze binanyň gurluşygy bilen tanşyp, onuň abzallaşdyrylmagy bilen bagly anyk teklipler edipdir. Şeýle-de prezident degişli ýolbaşçylara täze binada taýýarlanjak gepleşikiler barada anyk tabşyryklar berdi diýip, türkmen metbugaty ýazýar.
Mälim bolşy ýaly, türkmen lideri häkimiýet başyna geleli bäri metbugat wekillerinden, döredijilik intellegensiýasyndan nägile görünýär. Ol žurnalistleriň “täze galkynyş we beýik özgertmeler eýýamynda” ýetilen diýilýän sepgitleri, gazanylan diýilýän üstünlikleri ýokary çeperçilik, çuň mazmun, şol sanda häzirki zamanyň görnüş bezegleri bilen beýan etmelidigini, taýýarlanýan gepleşikleriň tomaşaçylara hakykatdanam gyzykly bolmalydygyny aýdýar.
"Talaplar real däl"
Ýöne synçylar prezident Berdimuhamedowyň döwlet mediasynda işleýän žurnalistleriň öňünde goýýan talaplarynyň real däldigini, şu sebäpden türkmen tele-radio gepleşikleriniň täze binada taýýarlananlarynyň hem halk üçin beýle gyzykly boljagyna ynanmaýandyklaryny aýdýarlar.
Türkmen mediasynyň ýolbaşçylary hökümet ýygnagynda, 2011-nji ýylyň 10-njy ýanwary.
Azat Ýewropa we Azatlyk radiostansiýalarynyň Merkezi Aziýa ýurtlary boýunça eksperti Brýus Panniýeriň pikirine görä, türkmen lideriniň tele-radio gepleşikleri, gazetleri halka has gyzykly etmek baradaky çagyryşlary çyn ýürekden aýdylmaýar.
“Türkmen mediasynda ýolbaşçy wezipeleri eýeleýän adamlar işde saklanmagyň we wezipe basgançagynda ösmegiň ýeke-täk ýolunyň lideri öwmekdedigine gowy düşünýärler. Şu sebäpden olar ýurtda edilýär diýilýän beýik işleri, döwlet baştutanynyň nähili beýik işler bilen meşguldygyny yzygider gaýtalamaly bolýarlar. Emma ýurduň ilaty şol ýerde ýaşaýar we olar bolýan zatlary, durmuş-ýaşaýşyň o diýen gowulaşmaýandygyny her gün görýärler” diýip, ekspert aýdýar.
Panniýeriň pikirine görä, Türkmenistanda halkyň, telewideniýede görmekden ýa olar baradaky radiogepleşikleri diňlemekden, gazetlerde ýazylýan zatlary okamakdan başga, ýurt ýolbaşçylary bilen hakyky baglanyşygy ýok we beýle ýagdaýda metbugaty gyzykly ýa ilhalar etmek gaty kyn bolar.
Goňşularymyzda
Türkmen telewideniýesiniň we radiosynyň gepleşiklerine goňşy Eýranda we Owganystanda ýaşaýan etniki türkmenleriň köpüsi öz taryhy watanlary bilen bir baglanyşyk hökmünde seredýär. Eýranly türkmenler sowet ýyllarynda türkmen radiosynyň gepleşiklerini ürç edip diňländiklerini, hatda irden dutaryň owazyna oýananmagy adat edinendiklerini gürrüň berýärler. Ýöne indi bu ýagdaý üýtgäpdir, ýagny türkmen mediasyna bolan höwes azalypdyr.
Owganystanda ýaşaýan türkmen ahuny Habybylla Hakgany türkmen telewideniýesiniň gepleşiklerine türkmen-owgan serehetine golaý ýerlerde tomaşa edip bolýandygyny aýdýar. Onuň pikiriçe, bu gepleşiklere tomaşa edýän adamyň ilki gözüne ilýän zat žuranlistleriň azat däldigi bolýar.
“Türkmen telegepleşiklerini görüp ýörseň bir zat aýratyn gözüňe ilýär, olam azatlygyň ýokdugy” diýip, Hakgany aýdýar. “Telewideniýede bir gepleşik guralsa ýa žurnalistleriň biri birinden bir zat sorasa, ilki bilen prezidenti öwüp başlaýarlar we bu öwgi has hetdinden aşyrylýar.”
Habybulla Hakgany Owganystanda bir topar howpsuzlyk meseleleriniň we beýleki kynçylyklaryň bardygyna garamazdan, metbugatyň azatdygyny, şu sebäpden halkyň ýerli telegepleşiklere höwes bilen tomaşa edýändigini aýdýar. Owganystanly ahunyň pikiriçe, medianyň ilhalar bolmagy žurnalistleriň öz işini azat-erkin edip bilmegine bagly.
Žurnalist Brýus Panniýeriň pikirine görä, Türkmenistanda halkyň çanak antennalary arkaly başga ýurtlaryň, hususan-da Orsýetiň telewideniýesine tomaşa etmegi türkmen mediasynyň öz wezipesini amala aşyryp bilmeýändiginiň bir görkezijisi. “Bu ýagdaýy prezidentiň gazandy diýilýän “beýik üstünlikleri” ýa-da bolmasa onuň geçirýän hökümet maslahatlary barada has kän ýazmak we gepleşik taýýarlamak bilen üýtgedip bolmaz” diýip, Panniýer aýdýar.
TDH-niň ýazmagyna görä, prezident Berdimuhamedow täze binanyň gurluşygy bilen tanşanda degişli ýolbaşçylara täze döredilýän “Aşgabat” we “Sport” telekanallary bilen bagly meseleleri hem mynasyp derejede ýola goýmagy tabşyrypdyr.


text:
Rumyniýanyň ozalky premýer-ministri Adrian Nastase öz janyna kast etmek synanyşygyndan soň, keselhana düşdi.
Penşenbe güni oňa edilen operasiýadan soň, ýerli keselhanynyň resmileri Adrian Nastaseniň bokurdagyna salnan ýaranyň ýüzleýdigini we onuň janyna howp abanmaýandygyny mälim etdiler.
Maglumata görä, Adrian Nastase çarşenbe güni giçlik polisiýa işgärleri özüni tussag etmäge baranda, öz janyna kast etmäge synanyşypdyr. Ol 2000-nji we 2004-nji ýyl aralygynda ýurda premýer-ministrlik edipdi.
Rumyniýanyň sudy ony 2004-nji ýylda özüniň prezidentlik kampaniýasy üçin döwlet býujetinden 2 million dollar puly bikanun ulananlykda günäli tapyp, oňa 2 ýyl türme tussaglygyny bermek barada karar çykardy.


text:
Türkmenistanda täze okuw ýylynyň birinji gününde çagalar, studentler okuwa başladylar.
Prezident Gurbanguly Berdimuhamedow mekdep okuwçylaryna, studentlere we magaryf pudagynyň ähli işgärlerine Bilim we student ýaşlar güni, 2014-2015-nji okuw ýylynyň başlanmagy mynasybetli gutlag iberdi.
Bu ýyl mekdepleriň 1-nji klaslaryna 110 müňden gowrak çaganyň gelýändigi aýdylýar.
Şeýle-de bu okuw ýylynyň başynda onlarça täze mekdep, çagalar baglary dabaraly ýagdaýda açylyp, işe girizildi.
Resmi maglumatlara görä, täze açylýan 60-a golaý mekdebiň 32 müňe golaý çaga, täze çagalar baglarynyň bolsa 3255 çaga niýetlenendigi aýdylýar.


text:
3-nji oktýabrda internetde ýerleşdirilen wideo YD-nyň söweşijiler toparynyň britaniýaly zamun Alan Henniňiň kellesini kesişini görkezýär.
47 ýaşyndaky Henniň taksi sürüji we meýletinçi kömek işgäridi, ol ýardam konwoýyna goşulandan soň, 26-njy dekabrda, Türkiýe bilen Siriýanyň arasyndaky serhetden aşanyna kän wagt geçmänkä ele salyndy.
Britaniýanyň premýer-ministri Deýwid Kameron bu adam öldürme YD-nyň nähili «wagşy hem ýigrenjidigini» görkezdi diýdi.
Kameron Britaniýanyň «bu ganhorlary tutmak we jogapkärçilige çekmek üçin» ähli zady etjegini aýtdy.
ABŞ-nyň prezidenti Barak Obamanyň beýanatynda bolsa, Birleşen Ştatlaryň «bu ýowuz ganhorlugy” berk ýazgarýandygy aýdylýar.
Obama Henniň siriýa halkynyň durmuş-ýaşaýşyny gowulandyrmak üçin işledi we onuň ölümi öz maşgalasy we Britaniýa üçin ýitgi bolşy ýaly, Siriýanyň halky üçin-de ýitgidir diýdi.
Obama Birleşen Ştatlaryň, Britaniýa we beýleki ýaranlar bilen bilelikde, Henniňiň ölüminde günäkärleriň jogapkärçilige çekilmegi üçin ähli tagallany etjekdigini aýtdy.
Obamanyň terrora garşy ýokary derejeli geňeşçisi Liza Monako 3-nji oktýabrda şeýle diýdi: "Bu wideo bu toparyň nähili zalymdygyny görkezýän ýene bir aýdyň mysal we prezident hut şu sebäbe görä YDYL-y hemme taraplaýyn ysgyndan düşürmek we ýok etmek wezipesini öňde goýdy."
Fransiýanyň prezidenti Fransua Olland hem bu ganhorluk baradaky gazabyny beýan etdi we günäkärleri jogapkärçilige çekmäge kömekleşmegi wada berdi.
Bu wideo YD-nyň öňki kelle kesiş wideolaryna çalymdaş bolup, ýüzi perdeli YD jeňçisiniň ýene bir ýesiri, amerikaly Piter Kassig diýlip tanadylan adamy görkezip, indiki gezek şonuň öldüriljegini aýdyp haýbat atmagy bilen soňlanýar.
Ol jeňçi şeýle diýdi: "Obama, sen Şamy (Siriýa) howadan bombalamaga başladyň we biziň adamlarymyzy urmagy dowam etdirýärsiň, onsoň biziň indiki gezek siziň adamlaryňyzyň birini urmagymyz dogry bolar."
ABŞ-nyň prezidentine maslahat berýän Milli howpsuzlyk geňeşi özüniň ozalky goşun reýnjeri Kassigi öýüne getirmek üçin elde baryny etjegini aýtdy.
Onuň maşgalasy Kassigiň goşundan gideninden soň meýletin kömek işgäri bolandygyny aýdýar.
Bu wideonyň asyl nusgadygy bada-bat kesgitlenip bilinmedi, ýogsam ol YD-nyň ozalky wideolary ýaly äheňde ýaýradyldy.
Gury ýerdäki söweş
Bu waka YD söweşijileriniň Siriýanyň Türkiýe bilen serhetdäki Kobane şäherini gaban wagtyna gabat geldi.
Birleşen Ştatlaryň Kobanedäki YD söweşijilerine garşy howa zarbasyny urmagyna garamazdan, olar şäheriň kürt goragçylaryny oka tutdular.
Siriýanyň Britaniýadaky Adam hukuklary obserwatoriýasy, gözegçi topar şäheriň kürt pozisiýalaryna azyndan 60 çemesi minomýot tapgyrynyň atylandygyny aýtdy.
Obserwatoriýa bu strategiki şäherde YD-ynyň çeçen söweşijileriniň hüjüme ýolbaşçylyk edýändiklerini aýtdy.
Kobane şäheriniň YD söweşijileri tarapyndan ele geçirilmegi olara özleriniň Siriýanyň Aleppo şäheri bilen Rakkada ýerleşýän esasy mesgenleriniň arasynda göni baglanyşyk gurmaga mümkinçilik berer.
Bu gazaply söweş türk hökümeti parlamentden Siriýada we Yrakda harby herekete geçmäge ygtyýar alanyndan bir gün soň bolýar.
Siriýanyň prezidenti Başar al-Assad Türkiýäniň bu ädiminde «BMG-niň agza döwletine garşy real agressiýa howpunyň bardygyny» duýdurdy.
Koalisiýa giňeýär
Şu aralykda Pentagon Saud Arabystanynyň we Birleşen Arap Emirlikleriniň uçarlarynyň ABŞ-nyň söweş uçarlarynyň 3-nji oktýabrdaky täze bombalaýyş reýdine goşulandygyny aýtdy.
Koalisiýa uçarlarynyň YD tanklaryny, nebit zawodlaryny we tälim lagerlerini urandygy aýdylýar.
Amerikan uçarlary Yrakda hem üç howa reýdini geçirdiler, olaryň ikisi demirgazyk-gündogardaky Falluja degişli.
Gollandiýanyň goranmak ministri Jeanine Hennis-Plasschaýert hem öz ýurdunyň şu hepde ahyrynda Yragyň asmanyndaky herekete F-16 söweş bombaçylaryny iberip biljegini aýtdy we bu ädim Ak tarapyndan gutlanyldy.
Awstraliýa hem Yrakdaky howa zarbalaryna goşulmagy karar etdi, Kanadanyň parlamentiniň bolsa, söweş uçarlaryny ibermek planyny goldamagy 6-njy oktýabrda sese goýmagyna garaşylýar.


text:
Ahal welaýatynyň 24-nji «Duşak», Mary welaýatynyň 119-njy «Atçapar» hem-de 124-nji «Pendi» saýlaw okruglarynda Mejlisiň deputatlarynyň saýlawlary geçirildi. Saýlawlaryň geçişine gözegçiligi amala aşyran synçylaryň bellemegine görä, saýlawlar türkmen jemgyýetiniň durmuşynyň demokratik esaslaryny pugtalandyrmagyň ýolunda nobatdaky möhüm ädim boldy. Bu möhüm syýasy-jemgyýetçilik wakasy türkmenistanlylaryň ýurdumyzyň we halkymyzyň bagtly geljeginiň bähbidine döwlet tarapyndan alnyp barylýan işlere işjeň gatnaşýandyklaryny aýdyň görkezdi.
Milli parlamentde öz saýlawçylaryna wekilçilik etmek hukugy üçin ildeşlerimiziň arasynda uly abraýdan we ynamdan peýdalanýan iň mynasyp adamlar dalaş etdiler. Mejlisiň deputatlygyna bolan bir oruna dalaşgärleriň birnäçesi bellige alyndy. Şeýlelik bilen bu geçrilen saýlawlar hem ozalkylar ýaly demokratik we aç-açanlyk ýörelgelerine laýyklykda giň dalaşgärlik esasynda geçdi.
Mejlisiň deputatlarynyň saýlawlarynda ses bermek üçin saýlaw okruglarynyň üçüsinde 75 müň 568 saýlawçy hasaba alyndy. Jemgyýetçilik-syýasy çäre tamamlanan wagty, sagat 19-da saýlawçylaryň 90,27 göterimi ses berdi.
Şeýlelikde, Türkmenistanda Saýlawlary we sala salşyklary geçirmek baradaky Merkezi toparda TDH-nyň habarçysyna aýdylyşy ýaly, ýurdumyzda hereket edýän kanunçylyga laýyklykda saýlawlar geçirildi diýlip ykrar edildi. Ýakyn wagtyň içinde ses bermegiň ahyrky netijeleri yglan ediler.
Türkmenistanyň Döwlet habarlar agentligi


text:
Ukrainada geçirilen ikilenji tapgyr prezidentlik saýlawlaryndan soň, şu gün Ýuliýa Timoşenko bu saýlawlaryň netijesi bilen baglanyşykly ilkinji gezek ýörite beýannama bilen çykyş eder diýlip garaşylýar.
Hepdäniň ýekşenbe güni Ýuliýa Timoşenko bilen Wiktor Ýanukowiçiň özara bäsleşmeginde geçirilen bu prezidentlik saýlawlarynda berlen sesler häzirki wagt tas doly diýen ýaly sanaldy.
Ses sanawlarynyň deslapky netijeleri Wiktor Ýanukowiçiň Ýuliýa Timoşenkodan ep-esli artyk ses gazanandygyny görkezýär.
Saýlawlara gözegçilik eden ÝHHG düýn öz beýanatynda Ukrainada geçirilen bu saýlawlaryň demokratik prinsipler esasynda geçendigini we indi häkimiýetiň parahatçylykly ýol bilen çalşyrylmalydygyny nygtady.


text:
Ispaniýada esasy syýasy partiýalaryň wekilleri separatistik ETA partiýasynyň söweşi bes edýändigi baradaky beýannamasynyň ýeterlik däldigini aýdýarlar.
Häkimiýet başyndaky sosialistik partiýanyň täsirli agzalarynyň biri Leýre Pahin “ETA partiýasy ýaragly göreşden hemişelik el çekýändigini yglan etmeli, muňa ispaniýalylar garaşýar” diýdi.
Garaşsyz basklar döwletini Ispaniýanyň we Fransiýanyň belli bir böleginde döretmek isleýän ETA toparynyň bu beýannamasy bazar güni aýan boldy.
Separatistleriň sözlerine görä, öz ideallary ugrunda olar mundan beýläk diňe demokratik ýollar bilen göreşmekçi.


text:
Duşenbe güni Germaniýada yslam teologiýasy boýunça ilkinji uniwersitet fakulteti açyldy. Týubingen uniwersitetine kabul edilen 36 adam dört ýyllyk okuw programmasyny tamamlansoň, bakalawr derejesini alar.
Sapaklar nemes dilinde bolsa-da, bu fakultetiň okuw programmalarynda arap dilini bilmek hökmany bolup durýar.
Fakultetiň açylyş dabarasynda çykyş edip, Germaniýanyň bilim ministri Anette Şawan ýurtda dört million musulmanyň ýaşaýandygyny, Týubingen uniwersitetiniň bu teklibiniň integrasiýa işinde öwrülişikdigini belledi.


text:
Azatlyk radiosynyň «Dünýä türkmenleri» gepleşiginiň 2014-däki soňky sany türkmenistanly we dünýäniň beýleki ýurtlarynda doglan hem ýaşaýan etniki türkmenleriň Täze ýyl arzuwlaryna bagyşlandy.
«Dünýä türkmenleri» gepleşigimiziň ýylyň dowamynda efire berlen gepleşiklerinde dürli ýurtlarda ýaşaýan türkmenleriň eden gürrüňlerinden mälim bolşuna görä, Türkmenistandan çykyp, daşary ýurtlarda iş, okuw gözleginde bolan türkmenleriň onlarçasy ýurtlaryna dolanmak we yzyna, daşary ýurda çykmak kynçylyklaryna uçrady, taryhy wakalar esasynda Türkmenistandan aýrylan etniki türkmenleriň bir topary bolsa, ata watanlaryna baryp görmek arzuwyna ýetip bilmedi.
Yrak, Siriýa ýaly uruş ýagdaýynda ýaşaýan ýurtlarda galan etniki türkmenler bolsa, Türkmenistandan kömege, bugdaý söze garaşdy.
Azatlyk radiosynyň «Dünýä türkmenleri» gepleşiginiň Täze, 2015-nji ýylyň arzuwlaryna bagyşlanan ýörite sanyny diňläp, öz arzuwlaryňyzy paýlaşmaga çagyrýarys.


text:
ÝHHG-niň metbugat gözegçiligi Türkiýede dawaly döwlet agdarylyşygy derňewiniň çäginde birnäçe žurnalistiň tussag edilmegini ýazgardy we olaryň derhal azat edilmegine çagyrdy.
Ýewropada howpsuzlyk we hyzmatdaşlyk guramasynyň metbugat wekili Dunýa Miýatowiç ÝHHG «türk häkimiýetlerini žurnalistleri gorkuzmagy we olara haýbat atmagy bes etmäge» çagyrýar diýdi.
Ol tussag edilen žurnalistler «derhal hiç bir şertsiz azat edilmeli» diýdi.
Türk polisiýasy penşenbe güni tussag etmek karary bilen 11 adamyň öýüne reýd geçirdi, olaryň köpüsi žurnalistlerdi we birnäçe reportýor tussag edildi.


text:
Pakistanyň resmileri ýurduň demirgazyk-günbatarynda motosikle ýerleşdirilen bombanyň partladylmagy netijesinde iki esgeriň ölendigini habar berýärler.
Bu hüjüm 21-nji noýabrda Haýber Puhtunhwa welaýatynyň Peşawar şäheriniň çetindäki Mitra sebitinde amala aşyryldy.
Pakistanyň howpsuzlyk resmileriniň berýän maglumatyna görä, uzak aralykdan dolandyrylýan motosikl ýurduň armiýasynyň ulagy ýoldan geçýän mahaly partladylypdyr.
Bu hüjümiň jogapkärçiligini henize çenli hiç bir topar öz üstüne almady. Gürrüňi gidýän territoriýada Pakistanyň howpsuzlyk güýçleriniň kerweni, şeýle-de NATO-nyň Owganystana sapar edýän ýük ulaglary söweşijiler tarapyndan yzygiderli nyşana alynýar.


text:
Çarşenbe güni Türkmenistanyň prezidenti Gurbanguly Berdimuhamedow Ministrler Kabinetiniň mejlisini geçirdi.
Mejlisde ýurtdaky uly göwrümli şäher gurluşygy programmasynyň amala aşyrylyşy, möhüm desgalarda we gurluşyklarda işleriň barşy, täze gurlan sosial-medeni maksatly binalary tabşyrmak dabaralaryna taýýarlyklar ýaly meselelere garaldy.
Ýurduň prezidenti gurulýan binalary öz möhletinde tabşyrmak, olaryň hiline gözegçilik etmek barada beren tabşyryklarynyň gyşarnyksyz ýerine ýetirilmegi boýunça görkezmeleri berdi.
Türkmenistanyň prezidenti fewralda geçiren Ministrler Kabinetiniň mejlisinde 2011-nji ýylda gurluşyk işlerine 7 milliard amerikan dollarynyň harçlanjakdygyny aýtdy.
Häzirki wagtda Aşgabatda we welaýat merkezlerinde uly gowrümli gurluşyk işleri dowam edýär. Bu işler dürli daşary ýurt kompaniýalary, esasan-da türk gurluşyk kompaniýalary tarapyndan amala aşyrylýar.
Gurluşyklaryň hili
Türkmen prezidenti gurulýan desgalaryň hiline üns bermelidigi barada yzygiderli görkezme berýär. Emma Türkiýede bolan ýer titremede türk firmalarynyň guran jaýlarynyň hiliniň köpçülige äşgär bolandygyny “Respublikan”oppozision partiýasynyň lideri Nurmuhammet Hanamow aýdýar.
“Hakykatdan-da, Türkiýede bolan ýer titremeden ýykylan jaýlary barlanlarynda, sementiň ýerine çägeden peýdalanandyklary anyklandy. Şonda bir topar şirketiň başlyklaryny türmä basypdylar” diýip, Hanamow ýatlaýar.
Onuň sözlerine görä, öňler nähili proýekt bolsa-da, gurluşyk tamamlanyp-tamamlanmanka “döwlet gurluşygy” edarasyna tabşyrylýardy. Edara onuň seýsmologik durnuklylygyny, onuň 9 bal ýer titremesine çydamlylygyny we ähli gurluşyk materiallaryny barlaýardy. Soňra şol proýekti tabşyrmaga we ulanmaga rugsat berilýärdi. Emma häzir ýagdaý başgaça diýlip, ýerli žurnalistler habar berýär.
Seýsmologik zona
Spesialistleriň sözlerine göra, Merkezi Aziýanyň beýleki döwletleri ýaly, Türkmenistan hem seýsmologik zona hasaplanýar. Türkmen Sowet ensiklopediýasynda ýazylmagyna görä , 1948-nji ýylda Aşgabatda bolan ýer titremäniň güýji 9 bal bolupdyr. Emma şol ýer titremede ölenleriň sany barada henize çenli anyk maglumat ýok.
Şondan soň hem Türkmenistanda dürli ownukly-irili birnäçe tebigy hadysalar ýüz berdi. 2000-nji ýylda Gazanjykda bolan ýer titremesi barada aşgabatly ýazyjy Amanmyrat Bugaýew şeýle gürrüň berýär: “Gazanjykda iki asyryň sepgidinde gaty aýylganç ýer titreme boldy. Döwlet derejesinde hasabat berilmese-de, şonda şäheriň merkezindäki jaýlaryň 90%-den gowragynyň mundan beýläk ýaşamaga howpludygy barada ýörite aktlar ýazyldy”.
Suw-gurluşyk inženeri we Türkmenistanyň öňki diplomaty Nurmuhammet Hanamow ilki bilen ýurtdaky seýsmologik stansiýalary ugrukdyrmalydygyny we olary ýokary tehnologiýalar bilen üpjün etmelidigini, şeýle hem ulanyşa tabşyrylýan desgalaryň barlag işleriniň güýçlendirilmelidigini nygtaýar.
Synçylar täze gurulýan jaýlaryň howpsuzlygy we gurluşyk işlerine gözegçilik meselesinde ýurtdaky söz we metbugat azatlygynyň hem möhum rol oýnaýandygyny öňe sürýärler.


text:
Bir hepde ozal ýitirim bolan ukrain aktiwisti Kiýewiň golaýyndaky bir obadan tapyldy. Ol rus aksentinde gepleýän nätanyş adamlar tarapyndan alnyp gaçylandygyny we gynalandygyny aýdýar.
«Awtomaýdan» protest toparynyň sözçüsi Dimitriý Bulatow 23-nji ýanwarda ýitipdi. Azatlyk radiosynyň Ukrain gullugy Bulotowyň penşenbe güni agşam, ýaralaryny bejertmek üçin, hassahana ýerleşdirilendigini habar berdi.
Oppozisiýa şahslary, Bulatowyň öz aýdan zatlaryna salgylanyp, onuň haja çüýlenjek ýaly asylandygyny we ahyrynda boşadylyp, maşynly oba daşynda taşlanandygyny aýtdylar.
Bulatow şondan soň oba baryp, Kiýewdäki dostlaryna telefon edendigini gürrüň beripdir.


text:
BMG-niň ýokary derejeli resmisi gündogar Ukrainadaky konfliktde azyndan 5.358 adamyň ölendigini aýdyp, hökümet güýçleri bilen Russiýa tarapyndan goldanylýan orsýetparaz separatistleriň arasyndaky söweşiň “heläkçilikli” görnüşde ösmeginiň öňüni almaga çagyrdy.
BMG-niň Adam hukuklary boýunça ýokary komissary Zeid Ra’ad Al Huseýn 3-nji fewralda beýanat ýaýradyp, ýanwaryň soňky üç hepdesiniň özünde parahat ilatyň arasyndan 224 adamyň öldürilendigini we 545 adamyň-da ýaralanandygyny aýtdy.
Beýanatda aprel aýyndan bäri dowam edip gelýän konfliktde ölenleriň sanynyň azyndan 5.358 adam bolandygy çaklanylýar. Emma şol bir wagtda-da BMG-niň käbir edaralary ölenleriň sanynyň hakykatda mundan hem köpdügine ynanýarlar.
Zeid: “Ýagdaýlaryň mundan beýläk ýaramazlaşmagy gündogar Ukrainada konfliktiň orruk ortasynda ýaşaýan 5.2 million adam üçin heläkçilikli bolar' diýdi.
Zeid öz beýanatynda aradaky hökümetlere we “regionda täsiri bolanlara” ýüzlenip, atyşyklary bes etmek barada geçen sentýabrda Minskde gelnen ylalaşyklaryň “doly berjaý edilmegini gazanmaga” çagyrdy.
Zeid dünýä liderleriniň ýa-da resmileriniň ýene biri hökmünde soňky wagtda Ukrainadaky konfliktiň has-da ýaýbaňlanmagyna alada bildirdi.
ABŞ-nyň administrasiýasynyň Ukrainany söweş maksatly goranyş ýaraglary bilen üpjün etmegi göz öňünde tutýandygy baradaky maglumatlardan soň Ak tamyň metbugat wekili Jen Psaki çykyş edip, “ABŞ öz ünsüni meseläniň diplomatik çözgüdini tapmaga gönükdirýär” diýdi.
Ol sözüni dowam etdirip: “Biz krizisiň gepleşikler arkaly çözülmegi üçin, elmydam beýleki mümkinçiliklere-de garaýarys” diýdi.
Kiýew bilen Günbatar ýurtlar Moskwany gündogar Ukrainadaky separatistleri ýarag bilen üpjün etmekde we olara tälim bermekde aýyplaýarlar. Kreml bulary ret edýär.
Ukrainanyň hökümet wekilleri-de, jeňçileriň baştutanlary-da öz 3-nji fewralda eden çykyşlarynda soňky 24 sagadyň içinde parahat ilatdan azyndan 16 adamyň öldürilendigini habar berdiler.


text:
Belarusiýada geçen prezident saýlawlarynyň ozalky oppozisiýa kandidaty howpsuzlyk güýçleriniň tussag edilen protestçilere garşy adam gynamalaryny we «konsentrasiýa lagerleriniň» usullaryny ulanandyklaryny aýtdy.
Ales Mihaýlewiç Minskide bolan metbugat ýygnagynda çykyş edip, Belarusyň Döwlet howpsuzlygy komitetiniň deslapky tussaghanasy barada gürrüň berdi.
Mihaýlewiç dekabr aýynda tussag edilip, fewralyň başlarynda, häkimiýetler bilen hyzmatdaşlyk etmäge razylyk berenden soň azat edildi.
Ol Aleksandr Lukaşenkonyň gaýtadan saýlanan dawaly saýlawlaryndan soň on müňlerçe adamyň proteste çykmagy sebäpli köpçülikleýin pitnä meçew bermekde aýyplanan ozalky kandidatlaryň we aktiwistleriň arasyndady.


text:
Sýurihde 2011-nji ýylyň futbolçylaryna baýraklaryň gowuşyrylyş dabarasy boldy. Onda “Barselona” futbol toparynyň we Argentinanyň milli ýygyndy toparynyň oýunçysy Lionel Messi “Altyn top” baýragyny indi basa üç ýyl yzly-yzyna aldy.
“Altyn top” her ýyl dünýäniň iň gowy futbolçysyna berilýän iň ýokary baýrakdyr. Mundan öň bu baýragy üç gezek: Mişel Platini, Ýohan Kroýff we Marko wan Basten dagy almagy başarypdylar. Ýöne häzire çenli “Altyn topa” üç gezek yzly-yzyna diňe Platini eýe bolup bilipdi.
2011-nji ýyl boýunça “Altyn top” baýragyna Portugaliýanyň milli ýygyndy toparynyň we “Real Madrid” komandasynyň hüjümçisi Kriştianu Ronaldo, şeýle-de Ispaniýanyň we “Barselona” toparynyň oýunçysy Hawi dagy hem dalaş edipdi. Ýöne baýraga esasy kandidatlar Messi we Kriştiano Ronaldo hasaplanýardy.
Messi bilen Kriştiano Ronaldonyň klub derejesinde geçiren oýunlaryndan çen tutusla, onda portugaliýaly oýunçy özüniň argentinaly kärdeşinden diňe bir gezek üstün çykmagy başarypdy. Geçen ýyl Ispaniýanyň kubogynyň final oýnunda “Real” “Barsadan” üstün çykypdy. Şol duşuşykda toplaryň birini Kriştiano Ronaldo urupdy. Eger Ispaniýanyň çempionaty nazaryndan seredilse, ol Messä görä has köp top geçiripdi. Ýagny, Kriştiano Ronaldo 21, Messi bolsa, 17 top urmagy başardy.
Ýöne 2011-nji ýylda “Barselona” Ispaniýanyň çempionatynyň we Çempionlar Ligasynyň ýeňijisi bolmagy başarypdy. Çempionlar Ligasynyň çäklerinde “Barselona” ýarym-finalda “Realy”, finalda bolsa “Mançester Ýunaýtedi” utmagy başardy. Şol duşuşyklaryň ikisinde hem Messi gol geçiripdi.
Ýylyň iň gowy tälimçisi bolsa “Barselonanyň” treneri Hosep Gwardiola boldy. Eger-de komandanyň gazanan üstünlikleri göz öňünde tutulsa, onda onuň bu baýraga mynasyp görülmegi asla geň däl. Bu baýrak ugrunda Hosep Gwardiolanyň bäsdeşleri “Realyň” treneri Žoze Mourinio we “Mançester Ýunaýted” komandasynyň köp ýyllyk treneri Aleks Fergýussen boldy.
Mourinio “ýylyň iň gowy tälimçisi” diýen ady geçen ýyl alypdy. Fergýunson bolsa FIFA-nyň başlygy Zepp Blateriň ýörite baýragyna mynasyp boldy. Fergýussen “Mançester Ýunaýtede” 25 ýyl bäri trenerlik edýän döwründe komanda Çempionlar Ligasynyň iki gezek we Angliýanyň 12 gezek çempiony bolmagy başardy.
2011-nji ýylda iň gowy goly salan “Santos” komandasynyň oýunçysy braziliýaly Neýmar diýlip yglan edildi. Ol “Ferens Puşkaşyň” adyndaky baýragy aldy. Bu baýrak ugrunda Neýmera esasy garşydaş “Mançester Ýunaýted” toparynyň oýunçysy, iňlis Ueýn Roni boldy.
Dünýäniň iň gowy futbolçy aýaly bolsa Ýaponiýanyň milli toparynyň oýunçysy Homare Sawa boldy.


text:
Russiýanyň demirgazygyndaky Murmansk şäheriniň sülçileri “Greenpeace” atly toparyň azyndan dört aktiwistini we erkin wideooperatoryny resmi taýdan garakçylykda aýyplady.
Aktiwistleriň bäşisi Russiýadan, Brazilýadan, Britaniýadan, Finlandiýadan we Şwesiýadandyr.
“Greenpeace” topary bu aýyplamalary “ekstremal we proporsional däl” diýip häsiýetlendirdi.
Tussag edilenler günäli tapylan halatynda 15 ýyl türme tussaglygyna höküm edilip bilner.
Şeýle-de, öňümizdäki sagatlarda we günlerde “Greenpeace” toparynyň tussag edilen beýleki agzalarynyň hem şeýle aýyplamalar bilen ýüzbe-ýüz bolmagyna garaşylýar.
Sentýabr aýynda “Greenpeace” toparynyň jemi 30 agzasy "Gazprom" kärhanasynyň eýeçiligindäki burawlaýjy desgasynyň içine girmäge synanyşanda rus resmileri tarapyndan tussag edilipdi.
Adam hukuklaryny goraýan toparlar aktiwistleriň derhal boşadylmagy üçin çagyryş etdiler.


text:
Türkmenistandan gelip gowuşýan maglumatlarda prezident Gurbanguly Berdimuhamedowyň döwlet başyna geçmegi bilen maýyplaryň, ýagny mümkinçilikleri çäklendirilen adamlaryň ýaşaýyş-durmuş şertlerine has köp üns berlip başlanandygy, olaryň maýyplyk pensiýalarynyň ýokarlandyrylandygy aýdylýar.
Emma käbir ildeşlerimiziň aýtmaklaryna görä, ýurtda maýyplyk derejesini almakda mümkinçilikleri çäklendirilen raýatlaryň kynçylyklar bilen, şol sanda para-peşgeş bilen ýüzbe-ýüz bolýandyklary aýdylýar.
Şeýle ildeşlerimizden biri hem Mary welaýatyndan öý hojalykçy zenan Hurma. Ol dört gezek agyr operasiýany başdan geçirenden soň, özüniň işe ukypsyzdygyna garamazdan, ikinji topar boýunça maýyplyk derejesiniň berilendigini aýdýar. Ol birinji derejeli maýyplygy almakda özüniň dürli bökdençlikler bilen, şol sanda para-peşgeş bilen hem ýüzbe-ýüz bolýandygyny belleýär.
Mary welaýatyndan 50 ýaşly öý hojalykçy zenan Hurma ýüzbe-ýüz bolýan bökdençlikleri barada Azatlyk Radiosynyň habarçysy Soltan Açylowa gürrüň berdi. Söhbetdeşligi diňlemek üçin aşakdaky düwmä basyň.


text:
Liwanda, goşunyň öýüne geçiren reýdi mahalynda bir adamyň özüni partlatmagy netijesinde, üç adamyň ölendigi habar berilýär.
Bombaçy öz maşgala agzalary, güman edilýäniň aýaly we ejesi bilen ölendir öýdülýär.
Azyndan 10 adam, şol sanda howpsuzlyk güýçleriniň dört işgäri hem ýaralandy.
Bu reýd Tripoliniň Deýr Ammar şäherinde, 5-nji dekabrda geçirildi. Geçen aý Beýrutda janyndan geçenleriň gurnan iki partlatmasy 44 adamy öldüripdi we bu işiň jogapkärçiligini YD boýnuna aldy.
Liwanyň sudy geçen hepde 26 adamy YD-a dahyllykda, olaryň 23-sini bolsa Beýrut partlamalaryna göni ilteşikli bolmakda aýyplady.


text:
ABŞ-nyň täsirli demokrat senatory Karl Lewin Ukrainanyň harbylaryna “goranyş” üçin ýarag kömegini bermegi teklip etdi. Bu teklip prezident Barak Obama tarapyndan şu çaka çenli ret edilipdi.
Miçiganaly demokrat senator we Ýaragly gulluklar komitetiniň başlygy Lewiniň 30-njy iýulda Ukraina boýunça geçirilen ýapyk maslahatyň yz ýany aýtmagyna görä, kömegiň “prowokatiw” bolman, ýaragdan goranyş serişdeleri, harby eginbaşy we ýer-howa kysymly raketalary öz içine almalydygyny aýtdy.
Obama harby kömegi 29-njy iýulda ret etdi we “häzirki wagtda bu meseläniň Ukrainanyň separatistleri ýeňmegine degişli däldigini aýtdy”.
Obama “ukrainler separatistlerden has gowy ýaraglanan. Mesele häzir gündogar Ukrainada gandöküşikligiň nädip öňüni almakdan ybarat. Biz gandöküşiklikden gaça durmaga çalyşýarys” diýip Obama sözüniň üstüni ýetirdi.
Lewin öz administrasiýasynyň düşündirişlerini ret etdi.
Senatorlaryň delilleri
"Prezidentiň düýnki aýdanlary meniň üçin kanagatlandyryjy däl, ol “biz parahatçylykly çözgüde umyt edýäris diýdi, bu şeýle. Emma Orsýetiň goşunlary serhetde dur” diýip, Lewin aýtdy.
Lewin ýene şeýle diýdi: “Biziň berýän kömegimizi ýarag we ýaraga degişli däl diýip bölmäge esas görmeýärin”. Lewin “prowokatiw bolmadyk” we “prowokatiw” ýaraglaryň arasynda serhet çekilmeli diýip, sözüniň üstüni ýetirdi.
Respublikan kanun çykaryjylaryň ençemesi-de, şol sanda senatorlar Jon Makkeýn (John McCain), Lindsey Graham (Lindsey Graham) we Kelly Aýotte (Kelly Ayotte) Ukraina ýarag kömegini ibermegiň tarapynda çykyş etdiler. Emma şeýle çagyryşlar demokratlaryň arasynda goldaw tapmady.
Graham Lewiniň aýdan sözlerine meňzeş äheňde çykyş etdi: “Biziň Ukraina babatyndaky garaýyşlarymyza iki partiýa tarapyndan bildirilen şeýle aladalanmalary öň görmändim”.
Ukrainanyň soraýan kömegi
Ol ukrainleriň F-16 kysymly harby uçarlardan başlap, Humvee harby maşynlaryna çenli soraýandyklaryny aýdyp, şeýle uçarlaryň tiz wagtda Ukraina barmajagyny belledi.
Makkeýn ukrainleriň ýeňil ýaraglary we ýaragdan goranyş gurallary soraýandyklaryny aýtdy.
ABŞ Ukraina 33 million dollarlyk ýarag bilen bagly bolmadyk kömek berdi.
Ukrainler şu ýylyň mart aýyndan bäri ýarag kömegini sorap gelýärler.
Pentagonyň maglumatyna görä, Ukrainanyň goranmak ministri Waleriý Heleteý öz ýurdunyň “goşmaça howpsuzlyk kömegine” bolan gyzyklanmasyny 28-nji iýulda ABŞ-nyň goranmak sekretary Çak Hagele (Chuck Hagel) mälim etdi.


text:
Birleşen Milletler Guramasynyň Baş sekretary Ban Ki-Mun Daglyk-Garabag sebitinde ýüze çykan ganly çaknyşyklardan soň, ermeni hem azeri taraplaryna ýüzlenip, özara gahar-gazapdan gaça durmaga we ýaraşyk ylalaşygyna boýun bolmaga çagyrdy.
Ban Ki-Mun ýazmaça beýanat bilen çykyş edip, sebitdäki çaknyşyklar bilen baglanyşykly “aladalanma” bildirýändigini mälim etdi. Şeýle-de ol Garabag sebiti boýunça araçylyk edýän Ýewropada Howpsuzlyk we Hyzmatdaşlyk Guramasynyň (ÝHHG) Minsk toparynyň dartgynlylyklary gowşatmak ugrunda edýän tagallalaryna goldaw bildirdi.
Azerbaýjanyň Goranmak ministrliginiň ýaýradan maglumatyna görä, soňky günleriň dowamynda Daglyk-Garabag sebitinde ermeni güýçleri bilen çaknyşykda 15 esger öldürilipdir.
Daglyk-Garabagyň de facto, ýagny iş ýüzündäki liderleri bäş esgeriň wepat bolandygyny aýdýarlar.
ÝHHG-niň Minsk toparynyň düzümindäki ABŞ-nyň wekili Jeýms Uarlik (James Warlick) 4-nji awgustda çykyş edip, Azerbaýjanyň we Ermenistanyň prezidentleriniň duşuşyp, meseläni çözmek ugrunda gepleşikleri geçirmelidiklerini nygtady.
Putin bilen gepleşik
Russiýanyň daşary işler ministri Sergeý Lawrowyň aýtmagyna görä, şu hepdäniň ahyrynda rus prezidenti Wladimir Putin Soçi kurortynda ermeni we azeri prezidentleri bilen duşuşar.
Ermenistanyň premýer-ministri Howik Abrahamiýan bu görnüşdäki duşuşygyň 8-9-njy awgust töwereklerinde amala aşyp biljekdigini aýtdy.
Bu duşuşyga Ylham Alyýewiň gatnaşyp-gatnaşmajakdygy häzirlikçe belli däl, muňa degişli maglumaty azeri resmileri heniz tassyklanoklar.
Daglyk-Garabag sebiti boýunça gelnen ýaraşyk ylalaşyklaryny bozmakda Ýerewan we Baku birek-biregi aýyplaýarlar.
Ermenistanyň goranmak ministri Seiran Ohaniýan 4-nji awgustda çykyş edip, Azerbaýjanyň ýagdaýlary dartgynlaşdyrmak ugrundaky synanyşyklarynyň urşa getirip biljekdigini, emma “doly göwrümli harby operasiýanyň geçirilmegi üçin häzirlikçe hiç hili sebäbiň ýokdugyny” hem sözüniň üstüne goşdy.
Daglyk Garabag sebiti boýunça Azerbaýjan bilen Ermenistanyň arasynda ençeme ýyldan bäri konflikt dowam edip gelýär.
Ermenistan tarapyndan goldaw berlen separatistler 1990-njy ýyllarda bolan uruşda aglaba ermenilerden ybarat bu sebiti Azerbaýjandan basyp alypdylar.
Konflikti gowşatmak ugrundaky edilen diplomatiki tagallalaryň netijesi häzirlikçe Ujypsyz bolup galýar.


text:
Nigeriýanyň demirgazyk-gündogarynda, adamlaryň futbol boýunça Dünýä çempionatyna tomaşa etmek üçin ýygnanan ýerinde partlama boldy.
Şaýatlaryň we saglyk işgärleriniň sözlerine görä, ýurduň Damaturu obasynda bolan partlamada azyndan 13 adam ölüpdir. Partlamanyň bolan territoriýasy “Boko Haram” atly yslamçy söweşiji topar tarapyndan yzygiderli nyşana alynýar.
Nigeriýanyň hökümeti hüjümleriň amala aşyrylmagyndan alada edip, ýaşaýjylara futbol boýunça Dünýä çempionatyna tomaşa etmek üçin ýygnanyşmakdan gaça durmagy maslahat berdi.
“Boko Haram” topary Nigeriýanyň durnuksyz demirgazygynda yslam döwletini ornaşdyrmak üçin 2009-njy ýyldan bäri müňlerçe adamy öldürdi. Aprel aýynda “Boko Haram” topary ýurduň mekdepleriniň birinden 200-den gowrak gyzy alyp gaçypdy.


text:
Türkmenistanyň prezidenti Gurbanguly Berdimuhamedow «Rubin» futbol komandasynyň tälimçisi Berdiýewi gazanan üstünligi bilen gutlady.
«Rubin» futbol komandasynyň tälimçisi türkmenistanly Gurban Berdiýew Ukrainanyň Sport.ua habar beriş serişdesine beren interwýusynda, Türkmenistanyň wise-premýerleriniň biriniň ýurduň prezidentiniň adyndan ony gazanan üstünligi bilen gutlandygyny aýtdy. Gutlag «Rubin» bilen «Barselonanyň» arasyndaky duşuşykdan soň iberildi.
Bir ýyllap ýurduň mediasynda Gurban Berdiýewiň hem-de onuň «Rubin» komandasynyň asla adynyň tutulmagy gadagan edileninden soň, Türkmenistanyň prezidentiniň Gurban Berdiýewi ýeňşi bilen gutlamagy, sport janköýerlerini ýagşy umytlara atardy.
Aşgabatly sport synçylary, Türkmenistanyň prezidentiniň gutlagy Gurban Berdiýew we onuň «Rubin» komandasy hakdaky habarlaryň ýene-de türkmen mediasynda öz ornuny tapmagyna ýardam etmegi gaty mümkin diýen pikiri öňe sürýärler.


text:
Awtomobil gurluşygy taryhynyň iň ŞYKGATSYZ 8 ulagy
Awtomobilsöýer, dur! Dur diýdik! Bu gün biz seniň üçin iň şykgatsyz ulaglaryň sanawyny taýynladyk. Bet oglanlaryň hiçisi bulary ulanmaz! Bilip goý!
1. AMC Eagle-akmak model, uçmaz bu bürgütjik!
2. Oldsmobile Calais-kompakt ulag, utançdan gözüni ýumýan ýaly dälmi?
3. Nissan S Cargo-kiçi ýük ulagy, ulitka meňzeýär. Kim ulitka meňzeýän ulaga münmek islär?
4. Volkswagen 181-bujagaza gülmän seredibem bolanok ahyry :)
5. Tatra 603-3 gözli Siklop. Dizaýneri mifologiýa söýýän bolmaga çemeli.
6. Fiat Multipla-kiçijik ulag we gaýyjagyň çagalary ýaly görünýär. Siziň pikiriňizçe?
7. Davis D-2 Divan-bu trisikl atraksiondaky maşynjyklary ýatladýar.
8. Suzuki X-90-ýalňyşlyk bilen 2 sany gapyjyk ýerleşer ýaly dizaýn ediläýipdir.


text:
Harkow şäheriniň resmileriniň aýtmaklaryna görä, ozalky premýer-ministr Ýulia Timoşenko ýerli klinikada medisina hyzmatyndan ýüz öwürip, ýekşenbe güni türmä dolanypdyr.
Geçen anna güni Timoşenko oňurgasyndaky erbet agyry sebäpli klinika ýerleşdirilipdi, ýöne resmileriň aýtmaklaryna görä, bejergi almakdan “düýbünden” boýun gaçyranlygy sebäpli ol türmä yzyna eltilipdir.
Mundan ozal Timoşenkony barlagdan geçiren günbatarly lukmanlar Ukrainanyň klinikasynda ýerleşdirilen ýagdaýynda özüniň zäherlendirilmeginden ýa-da bilkastlaýyn infeksiýa ýokuşdyrylmagyndan ozalky premýer-ministriň howatyrlanýandygyny aýtdylar.
Timoşenkonyň tarapdarlary onuň hassahana zorluk bilen ýerleşdirilendigini aýdýarlar.


text:
Şahsyýet kulty yzygiderli ösýän Azerbaýjanyň öňki lideri Geýdar Aliýewiň watanynda onuň heýkellerini görmeklik adaty zat. Soňky on ýyllygyň dowamynda bolsa Aliýewe edilýän sylag hormat Belgraddan Kaire, ondanam tä Meksiko şäherine çenli dünýäň ähli künjeginde garaşylmadyk ýagdaýda peýda bolýar.
Geýdar Aliýewiň dünýädäki heýkellerini çintgäp yzarlaýan Azatlyk Radiosynyň Azerbaýjan gullugynyň taýýarlan interaktiw kartasyna göz gezdireliň.
Geýdar Aliýewiň daşary ýurtdaky ilkinji heýkeli diýlip, 2001-nji ýylda Türkiýäniň Kars şäherinde özüniň gatnaşmagynda açylan ýadygärligi hasaplanylýar. Geýdar Aliýew şol ýadygärlik açylandan iki ýyl soň aradan çykdy.
Täzelikde gurulýan Azerbaýjan-Meksika dostluk gatnaşyklarynyň şanyna Meksiko Siti şäherinde awgust aýynda Aliýewiň bedeniniň ululygynda onuň bürünçden heýkeli oturdyldy. Bu ýagdaý şäheriň ýaşaýjylaryny ikirjiňlendirdi. Şeýle hem Meksikodaky Reforma bulwarynyň ugrunda Mahatma Gandi we beýleki halk gahrymanlary bilen bir hatarda özüniň 10 ýyllyk prezdentlik döwründe bir topar ýüregedüşgünç düşünişmezliklere sebäp bolandygy nygtaýan, diýdimzorlugy bilen giňden tanalan ýurt baştutanynyň heýkeliniň oturdylmagy adam hukuklaryny goraýjy aktiwistleriň arasynda närazylyklara we nägileliklere sebäp boldy.
Geçen hepde onlarça protestçi heýkeliň ýanynda ýygnandylar. Olaryň arasynda Huffington Post websaýtynda makalasy neşir edilen adam hukuklaryny goraýjy aktiwist Homero Aridjis hem bardy. Ol öz makalasynda: “Bu ýagdaý, hamana, Marsdan bir diktatoryň getirdilmegi ýaly bir zat. Näme biz ölen diktatorlaryň ýadygärlikleriniň merkezi bolmalymy? Indiki kim? Gitlermi? Stalinmi?”
BBC-niň habar bermegine görä ýadygärligiň deňinden geçýän adamlaryň aglaba bölegi Aliýew barada hiç haçan eşidip görmedigem bolsalar, olar parkyň estetiki keşbini öwýärmişler.
Azerbaýjan gurluşygy 5 million amerikan dollaryna barabar bolan iki sany parkyň we täze iki sany heýkeliň çykdajysynyň köp bölegini özi beripdir. Matam tutýan aýaly şekillendirýän ikinji heýkel hem Azerbaýjanyň ýene bir beýleki gapma-garşylykly taryhyndan alnypdyr. Heýkeliň 1992-nji ýylyň fewral aýynda Daglyk-Garabagdaky uruşda Hojalyda öldürilen ýüzlerçe bigünä azerbaýjanla goýulmaly hormaty aňladýandygy çaklanylýar.
Heýkeliň açylyş dabarasynda Meksiko Siti şäheriniň häkimi Marselo Ebrard şäheriň şu wagta çenli daşary ýurtdan şeýle köp mukdarda maýa goýumyny alyp görmänligini belläp, Azerbaýjana öz minnetdarlygyny bildirdi.
Parklaryň Sowet Soýuzy darganyndan soň Azerbaýjanyň garaşsyzlygyny ilkinji bolup ykrar eden döwletleriň biri bolan Meksika bilen Azerbaýjanyň arasyndaky gatnaşyklary has hem ysnyşdyrar diýip, ilçi Ilgar Muhtarow belledi. Muhtarowyň pikirine görä, meksikalylar Geýdar Aliýewiň 1981-nji ýylda bu ýurduň paýtagtyna eden saparyny mähir bilen ýatlaýarlar. Şeýle-de ilçi Sowet Soýuzy darganyndan soň Meksikanyň Azerbaýjanyň garaşsylygyny ilkinjileriň biri bolup ykrar edenligini aýratyn nygtady.
Gapma-garşylykly pikirlere garamazdan, heýkel bu golaýda esasy bulwardan aýrylmajak ýaly. Şäheriň ýaşaýyjylary hem öňünde “Watana bagyş edilen ömür, dünýä parahatçylygynyň umumyadamzat pikirlerine wepaly deňsiz nusgalyk” diýen ýazygly heýkeliň ýayndan geçer durarlar.


text:
Türkmen Milli sport we syýahatçylyk institutynyň maslahatlar zalynda mejlis geçirildi. Onuň esasy meselesi ýakynda hormatly Prezidentimiz Gurbanguly Berdimuhamedowyň bu ýokary okuw mekdebiň enjamlaýyn binýadyny gowulandyrmak hem-de onda täze fakulteti açmak hakynda gol çeken kararynyň meselelerini ara alyp maslahatlaşmakdan ybarat boldy.
Mejlise syýasy işgärler, Sport baradaky döwlet komitetiniň, Bilim ministrliginiň, Demokratik partiýanyň, dürli jemgyýetçilik guramalarynyň wekilleri, tälimçiler hem-de öňdebaryjy türgenler gatnaşdylar. Çykyş edenler hormatly Prezidentimiziň belent ornuny bellediler. Şonuň netijesinde ýurdumyzda sport hereketi ösüşiň görlüp-eşidilmedik ýokary derejesine çykdy.
Tutuş Türkmenistan boýunça häzirki zaman sport toplumlarynyň onlarçasy guruldy. Aşgabat iri halkara ýaryşlaryny, şol sanda sportuň dürli görnüşleri boýunça Aziýa çempionatlaryny barha ýygy-ýygydan kabul edýär. Geljek ýylyň sentýabrynda bolsa hormatly Prezidentimiz Gurbanguly Berdimuhamedowyň başlangyjy bilen gurulýan paýtagtymyzdaky Olimpiýa şäherjiginiň binýadynda Ýapyk binalarda we söweş sungaty boýunça V Aziýa oýunlary geçiriler. Şol ýaryşlara 62 ýurtdan 5 müňden gowrak türgenler gatnaşar. Munuň özi şunuň ýaly toplumlaýyn forumlar üçin täze uly görkezijidir.
Şeýle hem täze kararyň durmuşa geçirilmeginiň sportda ýokary gazanylanlaryň maksadalaýyk ösüşiniň aýratyn derejesini ileri tutup, milli sport we Olimpiýa hereketiniň ösüşinde täze ugry kesgitlär. Şunuň bilen baglylykda, mejlise gatnaşyjylar degişli guramalara Olimpiýa oýunlarynda we beýleki iri halkara ýaryşlarynda baýrakly orunlary eýelän türgenleri, şeýle hem olaryň tälimçilerini höweslendirmek hakynda Kararyň taslamasyny hem-de degişli Düzgünnamany işläp taýýarlamaga we pul sylaglarynyň möçberlerini tassyklamaga çagyran döwlet Baştutanymyzyň öwüt-nesihatlary barada durup geçdiler.
Mejlisiň ahyrynda bu ýere ýygnananlar hormatly Prezidentimiz Gurbanguly Berdimuhamedowa Ýüzlenme kabul etdiler.


text:
Aşgabat, 13.03.2015. “Türkmenportal”.
Köp ýurtlarda yrymçyl adamlar anna güni aýyň 13-ne düşse, birhili howatyrlanýarlar. Olar nämüçindir şol gün gowulykdan başga zada garaşýarlar we haýyr işiň başyny tutmazlyga çalyşýarlar.
Käbir bu ýagdaýy öwrenijiler bu yrymyň gadymy geçmiş bilen däl-de, soňky döwürler bilen baglydygyny aýdýarlar. Anna gününiň 13-i baradaky ýatlamalar 1907-nji ýyldan soň ýüze çykypdyr diýlip hasap edilýär.
Yrymyň köpçülikleýin häsiýete eýe bolmagy şol ýyl Tomas Lousonyň “On üçi gününiň annasy” romanynyň çap edilmegi bilen baglanyşyklydyr. Eserde ynsabyny ýitiren söwda işgäri barada gürrüň berilýär. Ol Uoll-stritde anna gününiň 13-nde geçirilen gazna biržasynda galagopluk döretmek üçin yrymçyllyga ýüz urdy.
Muňa garamazdan, Italiýanyň we Hytaýyň medeniýetinde 13-lik bagtyýarlygyň sany hasaplanylýar.
Dollarlyk pulda hem piramidadaky 13 basgançak bürgüdiň kellesiniň üstünde 13 ýyldyz ýerleşdirilipdir, bürgüt penjelerinde ýaýyň 13 oky zeýtun pudagynda bolsa 13 ýaprak bar.
Küştçi Garri Kasparow 13-ligi elmydama bagtly san hasaplaýar, ol ýaryşlardaky on üçünji döwi elmydama hüjümde geçirdi. 1985-nji ýylda bolsa hut şol günde dünýä çempionlygy ugrundaky duşuşykda 13:11 hasabynda Anatoliý Karpowdan üstün çykdy we küşt boýunça on üçünji dünýä çempiony boldy.
Nemes futbolçysy Mihail Ballak köp ýyllaryň dowamynda öz klubunda we milli ýygyndyda 13-nji belgide çykyş etdi.
Ispan we portugal derwezeçileri anna gününiň 13-ni ýüzüşe gitmek üçin iňňän amatly gün hasaplaýarlar. Munuň özi Hristofor Kolumbyň heniz nämälim bolan Amerikanyň kenarlaryna amala aşyran taryhy ýüzüşleriniň hem hut annada amala aşyrylandygy bilen düşündirilýär.
Hünärmenler yrymçyllykdan el çekip, anna gününiň 13-ni ýagşy niýetler bilen kabul etmäge çagyrýarlar.


text:
Guramaçylyk komitetiÝapyk binalarda we söweş sungaty boýunça V Aziýa oýunlaryny 2017-nji ýylda Aşgabat şäherinde ýokary derejede we guramaçylykly geçirmek maksady bilen, Hormatly Prezidentimiz tarapyndan 2013-nji ýylyň ýanwar aýynda Ýapyk binalarda we söweş sungaty boýunça V Aziýa oýunlarynyň Guramaçylyk komiteti döredildi.
Sagdynlyk. Ruhubelentlik. Dostluk.
V Aziýa oýunlaryna taýýarlyk görmek baradaky ýerine ýetiriji komiteti. ...Ýerine ýetiriji komiteti
Guramaçylyk komiteti
Ýapyk binalarda we söweş sungaty boýunça V Aziýa oýunlaryny 2017-nji ýylda Aşgabat şäherinde ýokary derejede we guramaçylykly geçirmek maksady bilen, Hormatly Prezidentimiz tarapyndan 2013-nji ýylyň ýanwar aýynda Ýapyk binalarda we söweş sungaty boýunça V Aziýa oýunlarynyň Guramaçylyk komiteti döredildi.
Oýunlaryň Guramaçylyk komitetine degişli bolup durýan ministrlikleriň we pudak edaralarynyň web-saýtlary:
Guramaçylyk komiteti
Ýapyk binalarda we söweş sungaty boýunça V Aziýa oýunlaryny 2017-nji ýylda Aşgabat şäherinde ýokary ...Doly maglumat
Ýerine ýetiriji komiteti
V Aziýa oýunlaryna taýýarlyk görmek baradaky ýerine ýetiriji komiteti. ...Doly maglumat
Aziýanyň Olimpiýa Geňeşi
Aziýa Olimpiýa Geňeşi 1982-nji ýylyň 16-njy noýabrynda 1-nji Baş Assambleýasynyň çäklerinde r...Doly maglumat


text:
Birleşen Ştatlaryň Respublikan partiýasyndan prezidentlige kandidat bolmak ugrunda dalaş edýän Mitt Romneý şenbe güni giçlik gomoseksuallaryň nika baglaşmaklaryna we köpaýallylygyň bolmagyna garşy çykyş etdi.
Wirjiniýa ştatynda Hristian uniwersitetinde eden bu çykyşynda ol Amerikan halkynyň gymmatlyklarynyň esasynda hristian gymmatlyklaryna esaslanýan maşgala prinsipleriniň durýandygyny nygtady.
Bu wakadan üç gün öň Demokratik partiýadan prezident Barak Obama gomoseksuallaryň resmi nika baglaşmaga hukuklarynyň bardygyny nygtap çykyş edipdi.


text:
ABŞ-nyň harby prokurorlary Owganystanda 16 obalyny atyp öldürmekde aýyplanýan amerikaly esgeriň harby suda çekilmegini we oňa ölüm jezasynyň berilmegini soradylar.
Prokurorlar seržant Robert Beýlsiň “aýylganç we hopukdyryjy jenaýaty” edendigini bellediler. Prokurorlar bir hepdä çeken deslapky diňlenşiklerden soň öz kararlaryny mälim etdiler.
Beýlsiň aklawçylary suduň geçirilmegi üçin ýeterlik maglumatlaryň ýokdugyny öňe sürýärler.
Prokurorlaryň aýtmagyna görä, 39 ýaşly Beýls 11-nji martda harby bazany terk edip, iki obanyň ýaşaýjylaryny oka tutupdyr. Ölenleriň arasynda dokuz çaga hem bar.


text:
Eýranyň kanun çykaryjylary uly ýaşly zenanlaryň pasport edinmek we ýurduň daşyna çykmak mümkinçiliklerini ýiti çäklendirip biljek kanunçylygy ara alyp maslahatlaşmaga taýýarlanýarlar.
290 orunlyk Mejlise iberiljek kanun taslamasynda durmuşa çykmadyk 40 ýaşa çenli zenanlaryň syýahatçylyk dokumentini edinmekleri üçin öz kakalaryna ýa-da erkek hossarlaryna ýüz tutmaklary göz öňünde tutulýar.
Häzirki hereket edýän kanuna görä, 18 ýaşdan kiçi eýranlylaryň ählisi – hem erkekler, hem zenanlar – pasport edinmezden öň atalyk rugsadyny almaly. Durmuşa çykan zenanlar şeýle dokumenti almak üçin öz ýan-ýoldaşlaryndan soramaly.
Bu teklip konserwatiw Mejlisde goldaw tapar diýlip garaşylýar.
Tankytçylaryň garaýşyça, bu kanun taslamasy yslamçy liderleriň ýurtda kök urup başlan hak-hukuk hereketleriniň öňüni almak üçin zenanlara edýän soňky hüjümleridir.
Adam hukuklary boýunça hukukçy, Nobel baýragynyň laureaty Şirin Ebadiniň Azatlyk Radiosynyň Pars gullugyna aýtmagyna görä, Eýranyň Şerigat kanunlaryny durmuşa geçirişi gyzlary we aýallary juda oňaýsyz ýagdaýda goýýar.
“Biziň kanunlarymyza görä, eger-de 9 ýaşly gyzjagaz jenaýat etse, ol edil 40 ýaşly adam ýaly suda çekiler we jezalandyrylar. Emma ýurtdan çykmak islese, ol 40 ýaşaýança öz kakasyndan rugsat almaly. Eger kakasy aradan çykan bolsa, onda ol suddan rugsat almaly” diýip, Ebadi aýdýar.
Eýranyň Graždan kodeksi durmuş gurmak, aýrylyşmak, miras we çaganyň goragy ýaly ugurlara degişli ähli meselelerde kakalara we erkek ýan-ýoldaşlara uly ýeňillik berýär.
Kanun gyzlaryň 13 ýaşda durmuşa çykarylmagyna rugsat berýär. Käbir kanun çykaryjylar bolsa, yslam düzünlerine görä, bu ýaşyň 9-a çenli düşürilip bilinjekdigini öňe sürýärler. Öz ýaşlaryna garamazdan, ähli zenanlar durmuşa çykmak üçin öz erkek hossarlaryndan rugsat almaly.
Zenanlar yslamyň egin-baş we özüňi alyp baryş düzgünlerine hem boýun bolmaly. Bu düzgünler garşy jynsdakylar bilen imi-sala habarlaşmagy gadagan edýär we zenanlardan köpçülikde öz saçlaryny we bedenlerini örtmegi talap edýär.
Şeýle kanunlar köplenç halatda syýasy oppenentlere basyş etmek üçin ulanylýar.
Aktiwizm
Zenanlaryň hukuk aktiwistleri Şerigatyň käbir ýowuz düzgünlerine garşy üstünlik gazanmagy hem başardylar.
Bir kampaniýa jelepçilikde we keýp çekmekde aýyplanyp, daşlanyp öldürilýän zenanlaryň sanynyň azalmagyna sebäp bolandygyny öňe sürýär.
Ebadi tarapyndan goldanylýan “1 million gol” atly başga bir kampaniýa bolsa Eýranyň kanunlarynda zenanlara garşy ýol berilýän kemsitmelere üns çekmegi başardy.
Özüne edilýän sütemleriň artmagy bilen Eýrandan çykandan bäri Londonda işleýän Ebadiniň aýtmagyna görä, hak-hukuk hereketleri Eýranyň dolandyryjy gurluşyny oňaýsyz ýagdaýda goýdy.
“Eýranda feminist hereketleri örän giňedi, örän aktiwleşdi. Zenanlar deňhukuklylyk ugrunda göreşýärler. Deňhukuklylyk demokratiýanyň baş sütünidir. Şol sebäpden, hökümet zenanlar üçin çäklendirmeleri ýola goýmak üçin başga ýollary ulanýar” diýip, Ebadi aýdýar.
Pasportlar we syýahatçylyk boýunça kanun taslamasy Eýranyň uniwersitetlerinde zenanlara niýetlenen kurslaryň onlarçasynyň ýapylmagynyň birnäçe aý yz ýanyna gabat geldi.


text:
Tanymal türkmen şahyry Şiraly Nurmyradow 11-nji oktýabrda Şwesiýada, 71 ýaşynda dünýäden ötdi we anna güni, 14-nji oktýabrda Stokgolmyň etegindäki musulman gonamçylygynda topraga berildi.
Şahyr Şiraly Türkmenistanda häkimiýetler tarapyndan dilden gadagan edilen şahyr-ýazyjylaryň «gara sanawy» diýilýäniň, belki-de, başlarynda bir ýerde durandyr.
Ýöne onuň ýurt garaşsyz bolanyndan soň ýazan goşgularynyň köpüsi Azatlyk radiosy arkaly halka ýetirildi we öz diňleýjilerini tapdy.
Azatlyk radiosy şahyr Şiralynyň saýlan ömür we döredijilik ýoly baradaky pikirlerini paýlaşmaklaryny sorap, onuň egindeşleriniň birnäçesine ýüz tutdy.
Şahyr Şiralynyň ömür ýoluna bagyşlanan ýörite gepleşigimizi diňläp, pikirleriňizi paýlaşmaga çagyrýarys.


text:
Amerikanyň Birleşen Ştatlarynyň Aşgabatdaky ilçihanasy zenanlaryň liderligi boýunça SUSI programmasy üçin arzalary kabul etmegini dowam edýär. ABŞ-nyň Aşgabatdaky ilçihanasynyň websahypasynda habar berilmegine görä, gürrüňi edilýän programma üçin arzalar 21-nji fewrala çenli kabul ediler.
Bu nähili programma?
Gürrüňi edilýän websahypada bellenilmegine görä, SUSI Birleşen Ştatlaryň zenanlaryň liderligini öwrenýän institutynyň ýokary derejeli akademiki programmasydyr. Bu programmanyň maksady häzirki wagtda ýokary okuw jaýlarynda okap ýören talyplara Birleşen Ştatlar barada has çuňňur düşünje, maglumat bermekden ybaratdyr.
Bu programma arzasyny tabşyryp, kabul edilen talyplar ABŞ-nyň institutynda bäş hepde okarlar diýlip, agzalýan websahypada bellenilýär. Talyplar bäş hepdäniň dowamynda ençeme seminar diskussiýalaryna, okuw sapaklaryna, toparlaýyn tanyşdyrylyşa we leksiýalara, şeýle-de öwrediji syýahatdyr gezelençlere gatnaşarlar.
Bu websahypada bellenilmegine görä, Zenanlaryň liderligi baradaky okuw programmasy Amerikanyň Waşington ştatynyň Obern şäherindäki “Green River Community College” atly ýokary okuw jaýynda guramalaşdyrylýar. Bu programma gatnaşmaga hukuk gazanan zenanlaryň dürli kärlerde işleýän amerikaly aýal liderler bilen duşuşmaga mümkinçilikleri bolar.
Şeýle-de gürrüňi edilýän programma gatnaşyjylaryň her biriniň lider hökmünde özüniň üstünligini görkezýän bir proýekti planlaşdyrmaga we durmuşa geçirmäge mümkinçiligi bolar.
Programma kimler arza tabşyryp biler?
Amerikanyň Birleşen Ştatlarynyň Aşgabatdaky ilçihanasynyň websahypasynda berilýän maglumata görä, programma dalaş edýanleriň ählisiniň iňlis dili boýunça ussatlygy ýokary bolmaly. Şeýlelikde olar ähli akademiki programmalara işjeň gatnaşyp bilerler diýlip, agzalýan websahypada bellenilýär.
Dalaşgärlerden talap edilýän şertler
Gürrüňi edilýän websahypada bellenmegine görä, bu programma 5 ýyllyk uniwersitetleriň ýa-da institutlaryň 1-4-nji kurs talyplary, dört ýyllyk ýokary okuw jaýlarynda okaýanlaryň arasyndan hem 1-3-nji kursuň talyplary arza berip bilerler.
Bu programma boýunça kämilleşmäge höwes edýän dalaşgärler jemgyýetçilik işlerine we okuwdan daşary işlere gatnaşan, akademiki işlerde çykyş eden, şol sanda zenanlaryň liderligine degişli temalar boýunça gyzyklanma görkezen bolmaly diýlip websahypada bellenilýär.
ABŞ-nyň Aşgabatdaky ilçihanasynyň websahypasynda dalaşgärleriň okaýan ugurlarynda üýtgeşiklikler bolup biler, ýagny olaryň arasynda sosial, gumanitar bilimler, bilim, biznes we beýleki professional ugurlar bolup biler diýlip bellenýär.
Dalaşgärlerden talap edilýän şertleriň ýene biri hem bu programma boýunça arza tabşyrjaklar mundan ozal ABŞ-da diňe gysga wagtlyk bolup gören, ýogsa-da bu ýurtda hiç haçan bolup görmedik bolmaly. Programmada dalaşgärlerden talap edilýän şertleriň esasylarynyň arasynda olaryň iňlis dili boýunça ussatlygynyň ýokary bolmagy talap edilýär diýlip websahypada bellenilýär.
SUSI programmasyna arzalary kabul edilen dalaşgärler 2014-nji ýylyň iýun aýynyň 28-den awgust aýynyň 2-ne çenli okuw programmasyna gatnaşyp, ABŞ-da bolarlar.
ABŞ-nyň Aşgabatdaky ilçihanasynyň websahypasynda habar berilmegine görä, gürrüňi gidýän programma arzalaryny tabşyrmak isleýän dalaşgärler aşakdaky email adresinden peýdalanyp bilerler. AshgabatEducation@state.gov


text:
Sagdynlyk. Ruhubelentlik. Dostluk.
Türkmen kölüniň kenaryndaky dabara
Balkan welaýaty boýunça tapgyry üstünlikli tamamlanan atly ýöriş Daşoguz welaýatynyň çägi bilen dowam eder.
Geljek ýyl paýtagtymyzda geçiriljek Ýapyk binalarda we söweş sungaty boýunça V Aziýa oýunlarynyň hormatyna geçirilýän atly ýörişiň Balkan welaýatyndaky tapgyry ýatdan çykmajak pursatlara baý boldy. Ýakynda bu taryhy atly ýörişe gatnaşyjylar “Altyn asyr” Türkmen kölüne gelip ýetdiler. Ynsan eli bilen döredilen bu täsin kölüň ajaýyp kenarynda milli ak öýlerden gurnalan gadymy türkmen obasynda Watanymyzyň Döwlet tuguny, Aziýanyň Olimpiýa Geňeşiniň baýdagyny hem-de Aziýa oýunlarynyň alawynyň nyşanyny şu künjekden badalga aljak Daşoguz welaýatynyň atly toparyna gowşurmagyň şanyna uludan tutulan dabaralar ýokary ruhubelentlikde geçdi.
Tutuş ýüz günüň dowamynda ýelden ýüwrük gamyşgulak bedewlerde jemi 1 müň 572 kilometre barabar ýoly geçip gelen atly ýigitler çölüň goýnunda ynsan eli döredilen bu kölüň kenarlaryna höwes bilen aýlanyp gördüler.
«Altyn asyr» Türkmen kölüniň gurluşygyna 2000-nji ýylda girişildi. Köli döretmegiň esasy maksady zeý suwlaryň ýygnalmagyny kadalaşdyrmak we olary ekologiýa taýdan howpsuz ýere akdyrmakdan, zeýkeşleriň geçýän ýeriniň ugrunda şora çydamly oba hojalyk ekinlerini ekmekden, öri meýdanlaryny suwlulandyrmakdan, zeý suwlary bilen doldurylan howdanlarda balyk hojalygyny ösdürmek üçin ýurdumyzyň hojalygara we esasy zeýkeşlerini bir bitewi ulgama birleşdirmekden ybaratdyr.
2009-njy ýylyň 15-nji iýulynda bu çylşyrymly gidrotehniki ulgamyň birinji nobatdakysy ulanmaga berildi. Onuň Garagum çölüniň içi bilen geçýän iki sany şor suw akabasy bolup, Daşoguz şahasy 380, Baş şor suw akabasy 720 kilometre deňdir.
Türkmen kölüniň gurluşygynyň taslamasy «2003—2010-njy ýyllar üçin Aral deňziniň sebitindäki ekologiýa we durmuş-ykdysady ýagdaýy gowulandyrmak boýunça anyk hereketleriň maksatnamasyny» amala aşyrmagyň çäklerinde durmuşa geçirilýär. Bu maksatnama 2002-nji ýylyň oktýabrynda Merkezi Aziýadaky döwletleriň Baştutanlary tarapyndan hem-de 2003-nji ýylyň awgustynda Araly halas etmek boýunça Halkara Gaznasynyň Ýerine ýetiriji komiteti tarapyndan tassyklanyldy. Şeýlelikde, «Altyn asyr» Türkmen kölüniň gurluşygynyň wajyplygy we maksadalaýyklygy Merkezi Aziýadaky beýleki döwletler tarapyndan hem ykrar edildi.
Suw hojalygy, meliorasiýa we ekologiýa boýunça «Soýuzwodproýekt» inženerçilik ylmy-önümçilik merkeziniň baş direktory, Russiýanyň Tebigy ylymlar akademiýasynyň akademigi, geografiýa ylymlarynyň doktory professor Igor Sergeýewiç Zonn bu ägirt ekogidrotehniki taslama bagyşlap, «Altyn asyr» Türkmen köli we Türkmenistanda suw serişdeleri» atly kitabyny hem ýazdy. Bu kitap 2014-nji ýylda Germaniýanyň «Şpringer» neşirýaty tarapyndan çap edildi.
Bu ýerde ýörite gurnalan meýdançada welaýatyň bagşy-sazandalarynyň, folklor toparlarynyň çykyşlaryna giň orun berildi. Belentden ýaňlanan aýdym-sazlarda, ruhubelentlik bilen aýdylan hüwdülerdir lälelerde, ussatlyk bilen ýerine ýetirilen gazallarda Berkarar döwletimiziň bagtyýarlyk döwründe eziz Diýarymyzda ähli babatlarda gazanylýan üstünlikler, milli Liderimiziň amala aşyrýan dünýä nusgalyk beýik işleri, Mirasa sarpa goýmak, Watany özgertmek ýylynyň eşretleri, halkymyzyň bolelin ýaşaýşy we erkana durmuşy öz mynasyp beýanyny tapdy. Ümeçi gelin-gyzlaryň ene-mamalarymyzdan miras galan el işlerini ussatlyk bilen ýerine ýetirişleri çärä gatnaşyjylaryň milli mirasymyza bolan söýgi-buýsanjyny has-da belende göterdi. Amaly-haşam sungatynyň el işleriniň eserlerinden guralan täsin sergiler hem bu dabaraly pursada aýratyn röwüş çaýdy.
Soňra ýaşuly nesliň wekilleriniň, welaýatyň ussat türgenleriniň hatarlaryna goşulan ýörişe gatnaşyjylar bu ýerde Serdar we Magtymguly etrabynyň medeniýet we sungat ussatlarynyň belent joşgun bilen ýerine ýetiren küştdepdilerine tomaşa edip, ondan ruhy lezzet aldylar. Belentden ýaňlanan gazallarda dost-doganlygyň, agzybirligiň, bagtyýarlygyň, türkmen sportunyň waspy ýetirildi. Şol ýerde hem Balkan we Daşoguz welaýatlarynyň ajaýyp kölüň kenarynda ýörite taýýarlan baýramçylyk keşbindäki meýdançasynda dabaralar belent ruhda dowam etdi. Daşoguzly ýaşulularyň ata-baba däp-dessurlarymyza eýerip hödürlän mukaddes duz-çöreklerinden dadyp, ýagşydan-ýagşy doga-dilegleri eden welaýatyň ýaşaýjylary şol ýerde Türkmenistanyň Döwlet baýdagyny, Aziýanyň Olimpiýa Geňeşiniň baýdagyny hem-de Aziýa oýunlarynyň alawynyň nyşanyny Daşoguz welaýatynyň atly toparyna dabaraly ýagdaýda gowşurdylar. Şu mynasybetli iki welaýatyň araçäkleşýän künjeginde ýaýbaňlandyrylan dabaralar aýratyn many-mazmuna eýe boldy.
Soňra Daşoguz welaýatynyň şu ýerde belentden tutulan dabaralaryna höwes bilen gatnaşan Balkan welaýatynyň wekilleri demirgazyk sebitiň ýigitlerine öňde duran ýüz günläp dowam etjek atly ýörişlerinde üstünlik we rowaçlyk arzuw etdiler. Şol pursatdan hem bu taryhy atly ýörişiň nobatdaky tapgyry badalga aldy.
"Türkmenistan".
Habarlar #Atly ýöriş
- Atly ýöriş
Atly ýörişe gatnaşyjylar Şasenem galasynda08 Noýabr, 2016 (14:54)
- Atly ýöriş
Atly ýöriş Bötendaga geldi31 Oktýabr, 2016 (15:57)
- Atly ýöriş
Giň sähra keşdedir bedew gadamy11 Oktýabr, 2016 (15:03)
- Atly ýöriş
Türkmen kölüniň kenaryndaky dabara03 Oktýabr, 2016 (14:36)
- Atly ýöriş
Atlylar Türkmenbaşy şäherinde26 Sentýabr, 2016 (15:53)
- Atly ýöriş
Argamak bedewler Awazada20 Sentýabr, 2016 (15:14)
- Atly ýöriş
Atlylar Hazar şäherinde12 Sentýabr, 2016 (15:07)
- Atly ýöriş
Atly ýöriş Mollagarada05 Sentýabr, 2016 (14:45)
- Atly ýöriş
Atly ýöriş uly Balkan dagynyň alkymynda26 Awgust, 2016 (15:45)
- Atly ýöriş
Atly ýöriş: Hazynalar mesgeni Ekeremde19 Awgust, 2016 (11:57)
- Atly ýöriş
Atly ýöriş: Esenguluda16 Awgust, 2016 (11:44)
- Atly ýöriş
Şanly ýörişiň 100 güni: Täze sepgitlere tarap13 Awgust, 2016 (11:39)
- Atly ýöriş
Atly ýöriş: Gadymy Dehistandaky dabara06 Awgust, 2016 (11:30)
- Atly ýöriş
Atly ýöriş: Sumbar jülgesinde01 Awgust, 2016 (11:21)
- Atly ýöriş
Atly ýöriş: Aý daglarynyň eteginde25 Iýul, 2016 (11:15)
- Atly ýöriş
Atly ýöriş: Atly ýigitler Nohur obasynda23 Iýul, 2016 (17:26)
- Atly ýöriş
Atly ýöriş: Atly ýöriş Bereket şäherinde11 Iýul, 2016 (16:41)
- Atly ýöriş
Atly ýöriş: Balkanly atlylar ýörişi kabul etdiler04 Iýul, 2016 (16:36)
- Atly ýöriş
Atly ýöriş: Paraw-Bibide myhmançylykda02 Iýul, 2016 (16:30)
- Atly ýöriş
Atly ýöriş: Aziada-2017-niň hormatyna geçirilýän atly ýörişi Balkan welaýaty kabul edýär26 Iýun, 2016 (19:47)


text:
Azerbaýjan özüniň Daglyk-Garabag sebitinde Ermenistan tarapyndan goldanylýan separatistleri ok atyşygy bes etmek barada baglaşylan özara ylalaşygy bozmakda aýyplaýar.
Azerbaýjanyň Goranmak ministrliginiň 7-nji aprelde ýaýradan beýanatynda separatistleriň ok atyşygy bes etmek baradaky ylalaşygy soňky 24 sagadyň dowamynda 119 gezek bozandygy aýdylýar.
Mundan başga-da Azerbaýjanyň Goranmak ministrligi ermeni güýçleriniň öz ýurdunyň Nahçiwan sebitindäki birnäçe etrabyna ot açandygyny öňe sürdi.
Nahçiwanyň töweregini Ermenistan, Eýran we Türkiýe döwletleri gurşaýar.
Orsýetiň we Eýranyň daşary işler ministrleri azeri kärdeşleri bilen duşuşyp, bu gün, ýagny 7-nji aprelde Bakuwda ýaňy-ýakynda ýüze çykan ýowuzlyklaryň möwjemeginiň öňüni almak üçin tagalla edýärler.
“Ýagdaý saklanyp galýar”
Orsýetiň premýer-ministri Dmitriý Medwedewiň hem şu günüň dowamynda Ýerewana barmagyna garaşylýar.
Azeri daşary işler ministri Elmar Mamedýarow 7-nji aprelde çykyş edip, Ermenistan tarapyndan goldanylýan Daglyk-Garabagda emele gelen konfliktiň häzirki ýagdaýyny saklap galmak kabul ederlikli däl, sebäbi bu regionda dartgynlylygyň gutulgysyz möwjemegine alyp barar diýdi.
“Azerbaýjan parahatçylygyň ornaşdyrylmagy we parahatçylyk gepleşikleriniň amala aşyrylmagyna iň köp islegli tarap bolsa gerek. Ýöne bize territoriýamyzyň basylyp alnandygy nukdaýnazaryndan netije gerek. 1993-nji ýylda Birleşen Milletler Guramasynyň Howpsuzlyk Geňeşi Azerbaýjanyň basylyp alnan territoriýalaryndan ermeni goşunynyň derhal we şertsiz çykarylmagyna çagyryş edýän rezolýusiýany kabul etdi. Gynansak-da, şondan bäri 20 ýyldan gowrak wagt geçdi. Emma basylyp alnan territoriýalar barada gürrüň edenimizde, heniz hem öňki ýagdaý saklanyp galýar” diýip, Mamedýarow belledi.
30 müň adam öldi
5-nji aprelde sebitde ok atyşygy bes etmek baradaky ylalaşyk güýje gireni bäri, Azerbaýjan we Daglyk-Garabagdaky separatistler araçäk liniýasynyň dartgynly ýagdaýdadygyny, emma, umuman, asudalygyň saklanýandygyny aýdypdylar.
2-nji aprelden bäri, Azerbaýjan bilen Daglyk-Garabag sebitindäki separatistleriň arasynda dört gün dowam eden çaknyşyklardan soň, ok atyşygy bes etmek barada ylalaşyldy. Şol çaknyşyklar soňky on ýylyň dowamynda Daglyk-Garabag sebitinde ýüze çykan iň ýowuz waka boldy.
Daglyk-Garabag sebiti sebäpli Baku bilen Ýerewanyň arasynda ençeme ýyldan bäri dartgynlylyk dowam edýär. 1990-njy ýyllaryň başynda bolan uruş döwründe Ermenistan tarapyndan goldanylýan separatistler Azerbaýjanyň ilatynyň aglabasy ermenilerden ybarat Daglyk-Garabag sebitini basyp alypdy. Şonda 30 müň adam öldürilipdi. Konflikti çözmek ugrundaky diplomatik tagallalaryň netijesinde şol döwürde uly bolmadyk öňegidişlik gazanylyp, uruş hereketleri durzulypdy.


text:
5-nji martda Britaniýanyň premýer-ministri Gordon Braun Yrakdaky uruş bilen bagly diňlenşige gatnaşyp, hasabat berdi.
Gordon Braun Yrakdaky urşuň başlanmagyna özüniň ýetiren täsiri barada bu mesele bilen bagly ýörite döredilen komissiýanyň sowallaryna jogap berdi.
2003-nji ýylda Yrakdaky uruş başlananda Britaniýanyň Maliýe ministri hökmünde Gordon Braunyň urşa başlamak baradaky karara gelinmeginde möhüm rol oýnandygyny käbir şaýatlar aýdýarlar.
Bu diňlenşikde eden çykyşynda, Gordon Braun “Uruşa başlamak baradaky karara gelmeklik iň kyn kabul edilýän kararlaryň biridir. Men biziň şol döwür gowy niýetler bilen dogry karara gelendigimize ynanýaryn” diýdi.
Britaniýanyň premýer-ministri Gordon Braun bu diňlenşige Britaniýada maý aýyna planlaşdyrylan parlament saýlawlaryndan soň gatnaşmalydy. Emma onuň syýasy garşydaşlary komissiýanyň öňünde tizden-tiz hasabat bermegini talap etdiler.
Yrak urşy başlanan döwri Britaniýanyň premýer-ministri bolan Toni Bleýer bu komissiýanyň öňünde ýanwar aýynda hasabat bilen çykyş etdi.


text:
Ysraýylyň harbylary öz uçarlarynyň Liwan tarapynda bombalaýyşlary geçirendigini mälim etdiler we munuň Liwan tarapyndan Ysraýyla atylan raketalara jogap bermek üçin edilendigini aýtdylar.
Anna güni ýaýradylan beýannamada Ysraýylyň howa güýçleri “Beýrut bilen Sidonyň arasyndaky terrorçylaryň ýerleşýän ýerine zarba urup, Ysraýylyň demirgazyk bölegine dört raketanyň atylmagyna jogap berdiler”, diýip bellenýär.
Habar berilişine görä, penşenbe güni Ysraýyla atylan raketalar binalary ýumrupdyr, emma adam heläkçiligine sebäp bolmandyr.
Ysraýyla edilen hüjümleriň jogapkärçiligi “Al-Kaýda” bilen bagly “Abdullah Azzam Brigadalary” atly topar tarapyndan öz üstüne alyndy.


text:
Ukrainanyň howpsuzlyk güýçleriniň Kramatorsk şäherinde orsýetparaz toparlara garşy operasiýa başlandygy barada habar berilýär.
Kramatorsk şäheriniň aeroportunda ok atyşygyň bolandygy aýdylýar.
Orsýetiň “Interfaks” agentligi Donbasyň orsýetparaz meýletinçiler toparynyň ýolbaşçysy Sergeý Tsyplatkowa salgylanyp, bu toparyň iki agzasynyň ýaralanandygy barada habar berdi.
“Reuters” habar agentligi bir şaýada salgylanyp, iki sany dikuçaryň Ukrainanyň aeroportunda gonup, ukrain harbylaryny düşürendigini habar berdi.


text:
Gyrgyzystanda döwlete degişli däl guramalaryň 43 sanysynyň liderleri gyrgyz prezidenti Almazbek Atambaýewe döwlete degişli däl guramalara basyş etmezlige çagyryş etdiler.
8-nji dekabrda Atambaýewe ugradylan hatda oňa “özünden öňki prezidentiň ýalňyşlaryny gaýtalamazlyga çagyryş edildi”.
Gyrgyz döwlete degişli däl guramalaryň liderleri öz hatynda Atambaýewiň 1-nji dekabrda telewideniýede eden çykyşynda ýurtdaky döwlete degişli däl guramalaryň käbirleriniň milli howpsuzlyga “howp abandyryp” biljekdigi barada aýdan sözlerine salgylandylar.
Olar öz hatynda “döwlete degişli däl guramalaryň Gyrgyzystanyň milli howpsuzlygyna howp salýandygyny aýdan ozalky iki prezidentleriň özleri milli howpsuzlyga howp saldylar we netijede ýurtdan kowlup çykaryldylar” diýdiler.
Gyrgyzystanda 2005-nji we 2010-njy ýyllarda geçirilen rewolýusiýalaryň netijesinde prezidentler Askar Akaýew we Kurmanbek Bakiýew häkimiýetden çetleşdirilipdi.


text:
Ýekşenbe güni Siriýanyň prezidenti Başar al-Assad ýurduň parlamentiniň öňünde çykyş edip, Siriýadaky krizis barada giňişleýin gürrüň etdi.
Ol öz çykyşyny Siriýada “şehit bolan graždan ilatyna we harbylara” öz gynanjyny hem-de hormatyny bildirmek bilen başlady.
Prezident Başar al-Assad öz çykyşynda Siriýanyň “daşardan ýola goýlan hakyky uruş bilen ýüzbe-ýüz bolandygyny” aýtdy we “terrorizme” garşy göreşde hiç hili eglişige ýol berilmejekdigini nygtady.
“Hakyky uruş bilen ýüzbe-ýüz”
Prezident Başar al-Assad: “Muny terrorizm hökmünde suratlandyranymyzda, biz indi ýurduň içerki syýasy çygryny göz öňünde tutup gürrüň etmeýäris. Häzirki wagt biz daşardan yglan edilen hakyky uruş bilen ýüzbe-ýüz durus. Bu urşa hötde gelmek meselesi Siriýanyň öz içersindäki ýagdaýlara hötde gelmek meselesinden tapawutlanýar. Hut şu mesele örän aýdyň bolmalydyr” diýip, öz çykyşynda belledi.
Siriýanyň Kfar Nubul şäherçesinde protestçiler "Çagalaryň ganhorlary" diýlen ýazgyly plakaty göterip durlar. 27-nji maý, 2012.
Başar al-Assad ýurduň Houla şäherinde ýüz beren gyrgynçylyga hökümetiň nähilidir bir dahylynyň bardygyny ret etdi we bu wakany “aýylganç jenaýatçylyk” diýip atlandyrdy.
Bir hepdeden gowrak wagt mundan ozal Siriýanyň Houla şäherinde amala aşyrylan şol ýaragly hüjümde 108 sany parahat ýaşaýjy ölüpdi. Ölenleriň arasynda aýallar we çagalar-da köp.
Başar al-Assad öz çykyşynda işsiz gezip ýören siriýalylardan käbirlerine pul berlip, olaryň-da hökümete garşy çykyşlara çekilýändiklerini aýdyp, muny tankyt etdi.
Ol Siriýanyň häzirki wagt kolonializmden soňky geçen taryhy döwürde iň bir aýgytly pursaty başdan geçirýändigini aýtdy.
Terror toparlaryny aýyplady
Başar al-Assadyň parlamentiň öňünde eden bu gezekki çykyşynyň äheňi hem onuň ozalky çykyşlaryna meňzeş boldy. Ol ýurtdaky halk gozgalaňlarynda ýene-de terror toparlaryny aýyplady.
Parlamentiň öňünde eden bu çykyşynyň dowamynda prezident Başar al-Assad öz hökümetiniň bosgunlykdaky oppozisiýanyň wekilleri bilen gepleşik geçirmejekdigini-de nygtady.
Ol oppozisiýanyň talaplary göz öňünde tutulyp, Siriýanyň konstitusiýasyna birgiden üýtgetmeleriň girizilendigini, köppartiýalylyga ýol berlendigini we köpsanly beýleki eglişiklere gidilendigini, emma, muňa garamazdan, oppozision toparlaryň barlyşmak islemeýändiklerini öňe sürdi.
Täze konstitusiýanyň kabul edilmeginiň yzy bilen, 7-nji maýda Siriýada ilkinji gezek köppartiýalyk esasynda parlament saýlawlary geçirildi. Emma Siriýanyň oppozision partiýalary bu saýlawlary boýkotirläp, oňa gatnaşmadylar.


text:
Gyrgyzystan “Orsýetiň Liberal demokratik partiýasynyň” lideri Wladimir Žirinowskiniň çykyşy bilen baglylykda Orsýete protest bildirmegi planlaşdyrýar.
Sişenbe güni Gyrgyzystanyň Daşary işler ministri Erlan Abdyldaýew Žirinowskiniň Merkezi Aziýa baradaky soňky çykyşynyň Gyrgyzystanyň Orsýetiň ýolbaşçylygyndaky Gümrük bileleşigine “goşulmagy bilen bagly meseläni sorag astyna goýýandygyny aýtdy”. Gyrgyzystanyň kanun çykaryjylary ýurduň Daşary işler ministrligini Žirinowskiniň çykyşy barada resmi düşündiriş soramagy talap etdiler. Duşenbe güni Gazagystan Orsýetiň hökümetine öz protestini bildirdi.
Žirinowskiý ýekşenbe güni Moskwada eden çykyşynda Gazagystanyň, Gyrgyzystanyň, Özbegistanyň, Täjigistanyň we Türkmenistanyň “Merkezi aziýaly federal region hökmünde” bir topara birleşdirilip Orsýet Federasiýasynyň subýektine öwrülmelidigini aýtdy.
Geçmişde Žirinowskiniň şuňa meňzeş çykyşlary Gazagystany we Gyrgyzystany onuň bu ýurtlara barmagyna wagtlaýyn gadagançylyk girizmäge itergi beripdi.


text:
Adam hukuklaryny gorap çykyş edýän, döwlete degişli däl gurama Ýewropanyň Ösüş we dikeldiş bankynyň Türkmenistanyň TOPH gazgeçiriji proýektiniň gurluşygyna gatnaşmak mümkinçiligine gyzyklanma bildirmegi, ýewropa bankynyň Türkmenistanda adam hukuklarynyň ýagdaýy barada öz öňde goýan prinsiplerinden yza çekilýändigini aňladýar diýip, ýörite beýanat ýaýratdy.
“Crude Accountability” guramasynyň 26-njy maýda ýaýradan beýanatynda, Ýewropanyň ösüş we dikeldiş bankynyň (ÝÖDB) prezidenti Suma Çakrabartiniň 23-nji maýda Türkmenistana eden saparynyň çäginde türkmen prezidenti Gurbanguly Berdimuhamedow bilen duşuşyp, ÝÖDB-niň Türkmenistan-Owganystan-Pakistan-Hindistan gazgeçiriji proýektiniň gurluşygyna gatnaşmak ähtimallygy barada maslahat edendigi aýdylýar.
Adam hukuklaryny gorap çykyş edýän gurama özüniň penşenbe güni köpçülige ýetiren beýanatynda Ýewropanyň Ösüş we dikeldiş banky esasy düzgünnamasynyň 1-nji maddasynda, Ýurtlar baradaky strategiýasynda we bu banka agza ýurtlaryň kabul eden Pariž şertnamasynda Türkmenistandaky adam hukuklarynyň ýagdaýy barada aýdylan beýanatlaryndan mysallar getirip, "ÝÖDB-niň häzirki tutumy şol beýanatlara gapma-garşy gelýär” diýýär.
Bankyň strategiýasy
“ÝÖDB-niň Türkmenistan baradaky strategiýasynda ýurtda syýasy we ykdysady problemalaryň, şol sanda adam hukuklarynyň bozulmalarynyň giňden ýaýrandygy, döwletiň ýurduň ykdysadyýetine öz erkine gatyşýandygy barada ençeme meseleler agzalýar. Bankyň strategiýasynda, eger Türkmenistan şu problemalary gowulandyrmakda öňegidişlik gazanmasa, onda bankyň Aşgabat bilen öz gatnaşyklaryny öňküsinden-de çäklendirjekdigi aýdylýar” diýlip, “Crude Accountability” guramasynyň beýanatynda nygtalýar.
Maglumatda, 2014-nji ýylda ÝÖDB bu strategiýany kabul edeni bäri, ýurduň syýasy sferasynda ujypsyzja üýtgeşmäniň bolandygy we söz azatlygy we syýasy pluralizm ýaly esasy azatlyklaryň depelenmeginiň dowam edýändigi aýdylýar.
Gürrüňi edilýän gurama, Türkmenistanyň halkara hasabatlarynda iň soňky ýerleri eýeleýändigini ýatladyp, Türkmenistanyň “Transparency International” guramasynyň hasabatynda dünýäniň iň bir korrumpirlenen bäş ýurdunyň we “Freedom House” guramasynyň demokratik ösüş boýunça edilen gözegçiliklere esaslanýan raportynda “ýamanyň ýamany” atly ýurtlaryň hatarynda saklanyp galýandygyny nygtaýar.
“Bank öz srategiýasyny, düzgünnamasyny bozýar”
Beýanatda “Eger ÝÖDB Türkmenistanyň ýerasty gazylyp alynýan ýangyç proýektlerine gatnaşmagy saýlap alsa, onda ol özüniň diňe Ýurtlar baradaky strategiýasyny däl, eýse Bankyň esasy düzgünnamasynyň 1-nji maddasyny hem bozar” diýlip nygtalýar.
Beýanatyň jeminde “Crude Accountability” guramasynyň Hazar energiýasy we daşky gurşaw baradaky koordinatory Soniýa Zilberman: “ÝÖDB Türkmenistan ýaly korrumpirlenen we awtoritar ýurtda nebit-gaz proýektlerini maliýeleşdirmegi ret etmek arkaly, özüniň daşky-gurşawyň goraglylygy babatdaky we düzgünnamasynyň 1-nji maddasyndaky borçlaryna ygrarlylygyny görkezmeli” diýýär.
Ýeri gelende belläp geçsek, her ýyl 33 milliard kubometr türkmen gazyny Owganystanyň we Pakistanyň üsti bilen Hindistana akdyrmagy göz öňünde tutýan TOPH proýektiniň gurluşygyna geçen ýylyň dekabr aýynda Maryda badalga berildi. Şondan bäri hem Türkmenistanyň prezidenti daşary ýurt banklaryny, edaralaryny TOPH halkara gazgeçirijisiniň gurluşygyna gatnaşmaga yzygiderli çagyryp gelýär.


text:
Şu gün Germaniýanyň Duisberg şäherinde geçen hepde «Söýgi parady» ady bilen geçirilen ýyllyk festiwalda ölen adamlaryň hormatyna ýörite hatyra çäresi geçirilýär.
Bir hepde mundan ozal on müňlerçe adamyň dyknyşmagy netijesinde ýüze çykan heläkçilikde 21 adam ölüp, 500 töweregi adam hem ýaralanypdy.
Şol heläkçiligiň yzy bilen Germaniýada her ýyl tomus «Söýgi parady» ady bilen geçirilýän bu festiwaly gurnaýjylar gaýdyp bular ýaly festiwalyň geçirilmejekdigini mälim etdiler.
Duisberg şäherinde gurnalan bu günki hatyra çäresine gatnaşýanlaryň arasynda Germaniýanyň kansleri Angela Merkel we ýurduň prezidenti Kristian Wulff dagylar hem bar.


text:
Türkmenistanyň futbol çempionatynda 28-nji tapgyryň nobatdaky duşuşyklary geçirildi. Maryda “Energetik” “Ahaly” kabul etdi. “Türkmennebitönümleri” baş müdirliginiň geçen möwsümde kümüş medallara mynasyp bolan topary, bu möwsümiň ikinji ýarymyny şowsuz geçirýär. Geçen aý Türkmenistanyň Kubogynyň häzirki eýesi “Ahal” bu ýaryşyň çärýek finalynda, iki duşuşygyň netijesi boýunça “Balkandan” (Aşgabatda 3:1 we Balkanabatda 0:4) ýeňildi. Çempionatda bolsa, soňky üç duşuşykda üç gezek ýeňildi. Şol sanda geçen tapgyr garaşylmadyk ýagdaýda, çempionatda soňky orny eýeleýän “Daşoguzdan” asgyn geldi – 1:2.
Şu ýyl “Energetik” 8-nji maýda ikinji aýlawyň duşuşygynda öz meýdançasynda “Ahaldan” utuk almagy başarypdy – 1:1. Ýöne bu gezek ahallylar oýna oňat taýýarlanypdyrlar we garşydaşyň derwezesine bäş pökgi geçirdiler.
Rahmet Şermetow (7-nji we 49-njy minutlarda) we Altymyrat Annadurdyýew (62-nji we 76-njy minutlar) iki gezek tapawutlandylar. Ýene bir goly 35-nji minutda Begmyrat Balakaýew geçirdi. Altymyrat Annadurdyýew 22 gol bilen iň netijeli oýunçylaryň arasynda ikinji orna ýerleşdi. “Energetigiň” ýeke-täk goluny toparyň iň netijeli oýunçysy Kerim Hojaberdiýew 75-nji minutda geçirdi. Indi onuň çempionatda jemi 10 goly bar.
Şowsuzlyk döwründen çykan “Ahal” 47 utuk bilen çempionatda üçünji orna gaýdyp geldi. Dördünji orna düşen “Aşgabadyň” bolsa ondan 2 utugy az.
Balkanabatdaky duşuşykda garaşylmadyk netije boldy. Bu ýerde soňky üç tapgyrda diňe ýeňiş gazanyp gelýän “Balkan” Halkara türkmen-türk uniwersitetiniň toparyny utmagy başarmady – 1:1. Ýer eýeleri 56-njy minutda hasaby açdylar. Amir Gurbani çep gapdaldan şowly geçip, pökgini derwezeçiniň meýdançasyna geçirdi we ylgap gelen Myrat Ýagşyýew hiç hili päsgelçiliksiz pökgüni tora gönükdirdi. Bu gol “Balkanyň” çempionatyň iň netijeli oýunçylarynyň sanawynda birinjiligi saklaýan hüjümçisiniň 24-nji golydyr.
Myhmanlar 13 minut soňra hasaby deňlediler. Nurýagdy Muhammedow jerime meýdançanyň burçuna ýetmäge 5 metr galanda, topy güýçli urgy bilen derwezäniň uzak çüňküne ugratdy. Munuň yz ýany 70-nji minutda alnan şikes zerarly “Balkanyň” hüjümçisi Aleksandr Boliýan meýdançany terk etmeli boldy. Türkmenistanyň milli ýygyndysynyň tälimçileri ony az-kem syrkawlan Ruslan Mingazowa derek 2018 dünýä çempionatynyň saýlama tapgyrynyň Hindistana we Guama garşy geçiriljek duşuşyklarynda düzüme goşmagy meýilleşdirýärdiler.
Oýnuň ahyrynda, eýýäm goşmaça wagtda, balkanlylar ýeňiş gazanyp bilerdiler. Emma Myrat Ýagşyýewiň kellesi bilen gönükdiren urgusyny HTTU-nyň derwezeçisi yzyna gaýtardy.
Netijede Türkmenistanyň at gazanan tälimçisi Ali Gurbaniniň şägirtleri diňe 1 utuk gazanyp, jemi 53 utuk bilen ýaryş basgançagynda ikinji orny ynamly saklaýarlar.
28-nji tapgyryň ýene bir duşuşygy Türkmenbaşy şäherinde geçirilip, “Şagadamyň” “Daşoguzy” uly hasap bilen ýeňmegi bilen tamamlandy – 5:0. 13-nji minutda Gahrymanberdi Çoňkaýew sag gapdaldan galdyrylan pökgüni kellesi bilen derwezä girizip, hasaby açdy. Ol 51-nji minutda jerime urgusyndan ikinji goluny geçirdi. 78-nji minutda pökgi burçdan oýna girizlende derwezeçiniň we goragçynyň düşünişmezliklerinden peýdalanan Hemra Amanmämmedow özüniň çempionatdaky 16-njy goluny geçirdi. 82-nji minutda Yslam Muhadow topy derwezeçiniň üstünden aşyryp, hasaby 4:0 etdi. Ýene 4 minutdan bolsa Azat Garajaýew meýdançanyň merkezinden diýen ýaly güýçli urgy bilen derwezeçi Yhlas Allabergenowy garaşylmadyk ýagdaýda tutdy. Derwezeçi topy tutjak bolup, ony aýaklarynyň arasyndan tora geçirdi.
Türkmenistanyň ýaşlar ýygyndysynyň 19 ýaşdan kiçileriň arasyndaky Aziýa çempionatynyň saýlama ýaryşyna gatnaşýandygy sebäpli, 28-nji tapgyryň jemleýji duşuşygy “Hazyna” – “Altyn asyr” 1-nji dekabra süýşürildi.
Indi Türkmenistanyň ýygyndysynyň 2018 dünýä çempionatynyň saýlama tapgyrynyň çäklerinde 8 we 13-nji oktýabrda Aşgabatda degişlilikde Hindistanyň we Guamyň toparlary bilen duşuşýandygy sebäpli milli çempionatda arakesme başlandy.
Türkmenistanyň futbol çempionaty 16-njy oktýabrda 29-njy tapgyryň HTTU – “Aşgabat” duşuşygy bilen täzeden dowam etdiriler.
Maglumat toplamagy halaýanlara duşuşygyň sanlaryny we delillerini hödürleýäris.
"Energetik" – "Ahal" – 1:5 (0:2)
3-nji oktýabr. Mary. "Sport toplumy". 1 000 tomaşaçy.
Pökgüleri geçirenler: Kerim Hojaberdiýew 75 – Rahmet Şermetow 7, 49, Begmyrat Balakaýew 35, Altymyrat Annadurdyýew 62, 76.
Duýduryş alanlar: Artýom Nikitenko 46 – Begli Meredow 39, Ylýasberdi Berenow 48.
Emin: Ýolbars Jumageldiýew.
Duşuşygyň inspektory: Bagtyýar Atajanow.
"Şagadam" – "Daşoguz" – 5:0 (1:0)
3-nji oktýabr. Türkmenbaşy. "Şagadam" stadiony. 150 tomaşaçy.
Pökgüleri geçirenler: Gahrymanberdi Çoňkaýew 13, 51, Hemra Amanmämmedow 78, Yslam Muhadow 82, Azat Garajaýew 86.
Duýduryş alanlar: Azat Garajaýew 87 – Hudaýguly Sattyýew 51, Yzzat Hudaýbergenow 81.
Emin: Igor Barabaş.
Duşuşygyň inspektory: Wadim Baratow.
"Balkan" – HTTU – 1:1 (0:0)
3-nji oktýabr. Balkanabat. "Sport toplumy". 1 000 tomaşaçy.
Pökgüleri geçirenler: Myrat Ýagşyýew 56 – Nurýagdy Muhammedow 69.
Duýduryş alanlar: Nursähet Sapargylyjow 53 – Didargeldi Kowusow 47, Orazberdi Myradow 63, Hoşgeldi Hojowow 79, Azat Şamyradow 90+1.
Emin: Jumamyrat Jumamyradow.
Duşuşygyň inspektory: Allabergen Sapaýew.
28-nji tapgyrdan soň toparlaryň ýerleşiş tertibi
Iň köp gol geçiren futbolçylar:
Myrat Ýagşyýew ("Balkan") – 24 (2 – 11 metrlik urgudan ).
Altymyrat Annadurdyýew ("Ahal") – 22.
Süleýman Muhadow ("Altyn Asyr") – 21.
Berdi Şamyradow ("Aşgabat") –17. (1)
Hemra Amanmämmedow ("Şagadam") – 16 (6).